Do schieden sich di zwene | recken lobelich
hagen von tronege | vnt ovch her dieterich
do blichte veber ahsel | der gvntheres man
nach einem hergesellen | den er vil schiere gewan
do sah er voelker | bi giselhere sten
den spaehen videlaere | bat er mit im gen
wand er vil wol erchand | sinen grimmen mvt
er was an allen dingen | ein ritter chvene vnd gvt
noch liezen si di herren | vf dem hove stan
niwan si zwene aleine | sach man dannen gan
veber den hof vil verre | fver einen palas wit
di vzerwelten degene | vorhten niemenes nit
si gesazen vor dem hvse | gegen einem sal
der was criemhilde | vf eine banch ce tal
do lvhte in von ir libe | ir herlich gewant
genvge da si sazen | si heten gerne bechant
alsam tier div wilden | wurden gekapffet an
di vebermevten helde | von den hivnen man
si ersah ovch dvrch ein fenster | daz eceln wip
des wart aber betrvebet | der schonen criemhilden lip
ez mante si ir leide | weinen si began
des hete michel wunder | di eceln man
waz ir so schiere | betrvebet het den mvt
si sprach daz hat hagene | ir helde chvne vnde gvt
si sprachen zv der vrowen | wi ist daz geschehen
wand wir ivch niwliche | haben vro gesehen
nie niemen wart so chvene | derz iv hat getan
heizet irz vns rechen | ez sol im an sin leben gan
daz wold ich immer dienen | swer reche miniv leit
alles des er gerte | des waer ich im bereit
ich bivte mich iv ce fvzen | sprach des chvenges wip
rechet mich an hanege | daz er vliese den lip
do garten sich vil balde | sehzech chvner man
dvrh crimhilde willen | si wolden hine gan
vnd wolden slahen hagenen | den vil chvenen man
vnd ovch den videlaere | daz wart mit rate getan
do div chveneginne | ir shar so chleine sach
in einem grimmem mvte | si zv den helden sprach
des ir da habt gedingen | des svlt ir abe gan
ia ne dvrffet ir so ringe | nimmer hagenen bestan
swi starch vnt swi chvene | von tronege hagen si
noch ist er verre staercher | der im da sizet bi
volker der videlaer | der ist ein vebel man
ia ne svlt ir di helde | niht so lihte bestan
do si daz gehorten | do gart sich ir mer
vier hvndert sneller recken | div kveneginne her
was des genoete | daz si in taete leit
davon wart sit degenen | vil michel sorge bereit
do si vil wol gevafent | daz ir gesinde sach
zv den snellen recken | div kveneginne sprach
nv bitet eine wile | ia svlt ir stille stan
ich wil vnder crone | zv minen vianden gan
vnde hoeret itwizze | waz mir hat getan
hagen von tronege | der gventheres man
ich weiz in so vebermveten | daz er mir lovgent niht
so ist ovch mir vnmaere | swaz im darvmbe geshihit
do sach der videlaere | ein chvene spilman
di edeln chveneginne | ab einer stiege gan
nider von einem hvse | als er daz gesach
voker der vil chvene | zv sinem hergesellen sprach
nv schowet vrivnt hagene | wa si dort her gat
div vns ane triwe | inz lant geladet hat
ine gesach mit kvenges wibe | nie so manegen man
di swert enhend trvegen vnd | also stritechlichen gan
wizet ir frivnt hagene | ob si iv sin gehaz
so wil ich iv raten | ir hvetet deste baz
des libes vnt der eren | ia dvnchet ez mich gvt
als ich mich versinne | si sint zornech gemvt
vnd sint ovch svemeliche | cen brvsten also wit
swer sin selbes hvete | der tv daz en zit
ich waen si di liehten brvenne | nv darvnder tragen
wen si damit meinen | daz en chan ich niemen gesagen
do sprach in zornes mvote | hagen der chvene man
ich weiz wol daz iz allez | ist vf mich getan
daz si div liehten waffen | tragent an der hant
vor den moeht ich noch geriten | in der bvrgonden lant
nv sagt mir vrivnt volker | ob ir mir welt gestan
ob wellent mit mir striten | di criemhilde man
daz lazet ir mich hoeren | als lieb als ich iv si
ich won iv immer mere | mit triwen dienstlichen bi
ich hilf iv sicherlichen | sprach der spilman
ob ich uns engegene | saehe den kvnech selbe gan
mit allen sinen recken | di wile ich leben mvz
so entwich ich iv dvrch vorhte | nimmer einen fvz
nv lon iv got von himele | vil edel volker
ob si mit mir striten | wes bedarf ich danne mer
sit ir mir helffen wellet | als ich han vernomen
so svln dise recken | wil gewaerlichen chomen
nv ste wir von dem sedele | sprach der spilman
si ist ein chveneginne | vnd lat si fvr gan
bietet ir di ere | si ist ein edel wip
damit ist ovch getivret | vnser ieweders lip
nein dvrch mine liebe | sprach aber hagene
so wolden sich versinnen | dise degene
daz ichz dvrch vorhte taete | vnd sold ich hin gen
ich en wil dvrch ir deheinen | nimmer von dem sedele sten
ia zimet ez vns beiden | zeware lazzen daz
zwiv sold ich den eren | der mir ist gehaz
daz en getvn ich nimmer | di wile ich han den lip
ovch en rvch ich waz mich genidet | des kvnech ecelen wip
der vebermvete hagene | leit veber siniv bein
ein vil liehtez waffen | vz des knopffe shein
ein vil liehter iaspes | grvener danne ein gras
wol erchand ez criemhilt | daz ez sifrides was
do si daz swert erchande | do gi ir trvrens not
sin gehelze daz was gvldin | div scheide ein porte rot
ez mante si ir leide | weinen si began
ich waene ez hete darvmbe | der chvene hagen getan
volker der snelle | zoch naher vf der banch
einen videlbogen starchen | vil michel vnd lanch
gelich einem swerte | vil sharpf vnde breit
do sazen vnder vorhte | di zwene degene gemeit
nv dvhten sich so here | di zwene chvene man
daz si niht wolden | von dem saedel stan
dvrch niemens vorhte | des gie in an den fvz
div edele chveneginne | vnd bot in vientlichen grvz
si sprach der hagene | wer hat nach iv gesant
daz ir getorstet riten | her in diz lant
vnde ir daz wol erchandet | waz ir mir habet getan
hetet ir gvete sinne | ir soldet ez pilliche lan
nach mir sande niemen | sprach do hagene
man ladete her ce lande | drie degene
di heizent mine herren | vnd bin ich ir man
in deheiner hovereise | bin ich selten hinder in bestan
si sprach nv sagt mir mere | zwiv tatet ir daz
daz ir daz habt verdienet | daz ich iv bin gehaz
ir slvoget sifriden | den minen lieben man
des ich vnz an min ende | immer genvch ce weinen han
er sprach waz sol des mere | der rede ist nv genvch
ich pinz aber hagene | der sifriden slvch
den helt ce sinen handen | wi sere er des engalt
daz div schoene criemhilt | di vrovn prvnnhilden shalt
ez ist et ane lovgen | chvneginne rich
ich han es alles shvlde | des schaden shedelich
nv rechez swer der welle | ez si wip oder man
ich en wolde danne liegen | ich han iv leides vil getan
si sprach nv hoert ir rechen | wa er mir lovgent niht
aller miner leide | swaz im davon gesiht
daz ist mir vil vnmaere | ir eceln man
di vebermveten degene | einander sahen si an
swer den strit da hvebe | so waere daz geschehen
daz man den zwein gesellen | der eren mvese iehen
wan siz in stvrmen heten | vil diche wol getan
des sich iene vermazen | dvrch vorhte mvsen si daz lan
do sprach ein der rechen | wes seht ir mich an
daz ich e da lobte | des wil abe gan
daz ich dvrch niemens gabe | verliesen wil den lip
ia wil vns verleiten | des kvnech eceln wip
do sprach dabi ein ander | des selben han ich mvt
der mir gaebe tverne | von rotem golde gvt
disen videlaere | wold ich niht bestan
dvrch sine swinden bliche | di ich an im gesehen han
ovch erchenne ich hagenen | von sinen ivngen tagen
des mach man von dem rechen | lihte mir gesagen
in zwein vnd zweinzech stvrmen | han ich in gesehen
da vil maniger vrowen | ist herceleit geschehen
er vnt der von spanye | taten manegen stich
do si hi bi eceln | vahten manech wich
ce eren dem chvenege | des ist vil geschehen
darvmb mvz man hagenen | der eren pilliche iehen
dannoch was der reche | siner iar ein chint
daz do di tvmben waren | wi grise di nv sint
nv ist er chomen ce witzen | vnd ist ein grimmech man
ovch treit er palmvngen | daz er vil vebele gewan
damit was gescheiden | daz niemen da ne streit
do wart der chveneginne | hercenlichen leit
di helde cherten dannen | ia vorhten si den tot
von dem videlaere | des gie in sicherlichen not
do sprach der videlaere | wir haben daz wol ersehen
daz wir hi vinde vinden | als wir e horten iehen
wir svln zv den chvenegen | hin ce hove gan
so ne tar vnser herren | mit strite niemen bestan
wi dicke ein man dvrch vorhte | manigiv dinch verlat
swa so frivnt bi frivnde | frivntlichen stat
vnd hat er gvote sinne | daz ers nine tvt
schade vil maniges | wirt von sinnen wol behvt
nv wil ich iv volgen | sprach do hagene
si giengen da si fvnden | di zieren degene
in grozem antpfange | an dem hove stan
volker der vil chvene | vil lvte sprechen began
zv den sinen herren | wi lange welt ir sten
daz ir ivch lazet dringen | ir svlt ce hove gen
vnde horet an dem kvenege | wi er si gemvt
do sach man sich gesellen | di helde chvene vnd gvt
der fvrste von berne | nam an di hant
gvntheren den vil richen | von bvrgonden lant
irnfrit der nam gernoten | den vil chvnen man
do sach man rvdgeren | ce hove mit giselheren gan
swi iemen sich gesellete | vnd ovh ce hove gie
volker vnde hagen | di geschieden sich nie
niwan in einem stvrme | an ir endes zit
daz mvsen edel vrowen | beweinen groezlichen sit
do sach man mit den kvenegen | hin ce hove gan
ir edeln ingesindes | tvsent chvener man
darveber sehzech rechen | di waren mit in chomen
di het in sinem lande | der chvene hagen genomen
hawart vnd ovch irinch | di zwene vzerwelten man
di sach man gesellichen | bi den chvenegen gan
danchwart vnd wolfhart | ein tiwerlicher degen
di sach man wol ir tvgende | vor den anderen pflegen
do der vogt von rine | in den palas gie
ecel der vil riche | daz langer niht en lie
er spranch von sinem sedele | als er in chomen sach
er grvz so rehte schoene | von den chvnegen im geschach
sit willechomen her gvnther | vnd ovch her gernot
vnd iwer brvder giselher | min dienest ich iv enbot
mit triwen vlizechlichen | ce wormez veber rin
vnd allez daz gesinde | sol mir willechomen sin
nv sit vnz goze willechomen | ir zwene degene
volker der vil chvene | vnd ovch hagene
mir vnd miner vrowen | her in dizze lant
si hat iv boten manige | hin ce rine gesant
do sprach von tronege hagene | des han ich vil vernomen
waere ich dvrch mine herren | cen hivnen her niht chomen
so waere ich iv cen eren | geritten in daz lant
do nam der wirt vil edele | di lieben geste bi der hant
er brate si cem sedele | da er selbe saz
do schancte man den gesten | mit vlize tet man daz
in witen goldes schallen met | moraz vnde win
vnde bat di ellenden | groze willechomen sin
do sprach der kvnech ecel | des wil ich iv veriehen
mir en chvnde in dirre werlde | lieber niht geschehen
denne ovch an iv helden | daz ir mir sit bechomen
des ist der chveneginne | vil michel trvren benomen
mich nimt des michel wunder | waz ich iv habe getan
so manigen gast vil edel | den ich gewunnen han
daz ir nie gervchtet | chomen in miniv lant
daz ich ivh nv gesehen han | daz ist cen vrevden mir gewant
des antwurte rvedeger | ein ritter hohgemvt
ir mvgt si sehen gerne | ir triwe div ist gvt
der minen vrowen mage | so schone chvnnen pflegen
si bringent iv ce hvse | vil manegen waetlichen degen
an svnewenden abent | di herren waren chomen
in eceln hof des richen | vil selten ist vernomen
von also hohem grvze | als er di helde enpfie
nv was ovch ezens zit | der rvedger mit in ce tisshe gie
ein wirt bi sinen gesten | schoner nie gesaz
man gab in vollechlichen | trinchen vnde maz
alles des si gerten | des was man in bereit
man hete von den helden | vil michel wunder geseit