Do hort man allenthalben | iamer also groz
daz palas vnd tvrne | von dem wuffe erdoz
do hort ovch von berne | ein dieteriches man
dvrch disiv starchen maere | wi balde er gahen began
do sprach er zv dem fversten | hoert min her dieterich
swaz ich noh her gelebt han | so rehte vnmvegelich
gehort ich chlage ni mere | als ich nv han vernomen
ich waen der chvenech ecel | ist sebe zv dem schaden chomen
wi moehtens anders alle | haben solhen mvt
der chvenech oder criemhilt | ir einez daz ist tot
von den chvenen gesten | dvrh ir nit gelegen
ez weinet vngefvge | vil manech zierlicher degen
do sprach der helt von berne | mine vil lieben man
nv gahet niht ce sere | swaz hi hant getan
di ellenden recken | des gat in michel not
vnde lat des geniezen | daz ich in minen fride enbot
do sprach der chvene wolfhart | ich wil dar gan
vnde wil vragen der maere | waz si hant getan
vnd wilz iv sagen danne | vil lieber herre min
als ich ez dort ervinde | waz div chlage mvge sin
do sprach der herre dieterich | swa man zorns sich versiht
ob vngefvgiv vrage | danne da geschiht
daz betrvebet lihte den gvten | recken ir vil hohen mvt
ia ne wil ich niht den wolfhart | daz ir di vrage gein in tvt
do bat er helpfrichen | vil balde dar gan
vnd hiez in daz ervinden | an eceln man
oder an den gesten selben | waz waere da geshehen
do ne het man von livten | so grozen iamer ni gesehen
der bote begonde vragen | waz ist hi getan
do sprach einer drvnder | daz ist vil gar cergan
swaz wir vrevden heten | in der hivnen lant
hi lit erslagen rvedeger | von der bvrgonden hant
di mit im dar in chomen | der ist einer niht genesen
do ne chonde helpfriche | nimmer leider wesen
ia ne gesaget er maere | so rehte vngerne nie
der bote zv dieteriche | vil sere weinende gie
waz habt ir vns erfvnden | sprach do dieterich
wi weinet ir so sere | degen helpfrich
do sprach der edele recke | ich mag wol balde chlagen
den gvten rvedgeren | hant die bvrgonde erslagen
do sprach der helt von berne | daz en sol niht wellen got
daz waere ein starchiv rache | vnde ovch des tivels spot
wamit het rvedger | an in daz versolt
ia ist mir daz wol chvende | er ist den ellenden holt
des antwurte wolfhart | vnde heten siz getan
so solt ez in allen | an ir lebn gan
ob wirz in vertrvegen | des waere wir geschant
ia hat vns vil gedienet | des gvten rvedgeres hant
der vogt der amelvnge | hiez ez ervinden baz
vil harte snellechlice | er in ein venster saz
do bat er hildebranden | zv den gesten gan
daz er an in erfvende | waz da waere getan
der stvrmchvene reche | meister hildbrant
weder schilt noch waffen | trvg er an der hant
er wolde in sinen zvehten | zv den gesten gan
von swesterchinde | wart im ein straffen getan
do sprach der grimme wolfhart | welt ir dar blozer gan
so mag er an ein schelten | nimmer wol gestan
so mvezet ir lasterlichen | tvn di widervart
chvmt ir dar gewaffent | daz etelicher wol bewart
do garte sich der wise | dvrch des tvmben rat
e daz ers innen wurde | do waren in ir wat
alle dieteriches recken | vnt trvgen swert enhant
dem helde was leide | vil gerne het erz erwant
er vragte war si wolden | wir wellen mit iv dar
waz ob von tronege hagene | deste wirs gevar
gein iv mit spotte sprechen | des er wol chan pflegen
do er daz gehorte | davon gestattes in der degen
do sach der chvene wolker | wol gewaffent gan
di recken von berne | di dieteriches man
begvertet mit den swerten | si trvgen schilt enhant
er sagetez sinem herren | vzer bvergonden lant
do sprach der videlaere | ich sihe dort her gan
so rehte vientliche | di dieteriches man
gewaffent vnder helme | si wellent vns bestan
ich waen ez an daz vebele | welle vns ellenden gan
in den selben ziten | chom ovch hildebrant
da satzet er fver di fveze | sines schildes rant
er begonde vragen | di gvntheres man
owe ir gvten helde | waz het iv rvedger getan
mich hat min herre dieterich | her zv ziv gesant
ob erslagen hete | iwer deheines hant
den edeln margraven | als vns daz ist geseit
wirn chvnden veberwinden | niht div grozlichen leit
do sprach von tronege hagene | daz maere ist vngelogen
wi wol ich iv des gvnde | het iv der bote betrogen
dvrch rvedegeres liebe | daz noch lebte sin lip
den immer mvgen weinen | beide man vnd ovch div wip
do si daz rehte erhorten | daz er waere tot
do chlageten in di recken | ir triwe in daz gebot
den dieteriches recken | sach man traehne gan
veber berte vnde vber chinne | in was vil leide getan
der herzoge von berne | ce sigestap do sprach
nv hat gar ein ende | genomen der gemach
den vns ie gefvgete rvdeger | nach vnser leide tagen
vroevde ellender diete | lit an rvedger erslagen
do sprach von amelvngen | der degen wolfin
vnd ob ich hivte saehe | tot den vater min
mir en wurde nimmer leider | danne vmbe sinen lip
owe wer sol nv troesten | des edeln margraven wip
do sprach in zornes mvote | der degen wolfhart
wer wiset nv di recken | so manege herewart
also der margrave | vil diche hat getan
owe vil edel rvedeger | daz wir dich svs verlorn han
wolfprant vnd helpfrich | vnd ovch helmnot
mit allen ir vrivnden | chlagten sinen tot
vor svften mohte vragen | niht mere hildebrant
er sprach nv tvt ir degene | darnach min herre hat gesant
gebt vns rvedgern | also toten vz dem sal
an dem gar mit iamer | lit vnser vrevdenval
lat vns an im dienen | daz er ie hat began
an vns vil groze triwe | vnd an manegem andern man
wir sin ovch ellende | als rvedger der degen
wes lazet ir uns pitet | lat in vns after waegen
tragen daz wir nach tode | lonen noch dem man
wir hetenz pilliche | bi sime lebene getan
do sprach der kvenech gventher | ni dienest wart so gvt
so den ein vrivnt vrivnde | nach dem tode tvt
daz heiz ich staete triwe | der di chan began
ir lonet im nach schvlden | er hat iv liebes vil getan
wi lange svln wir vlegen | sprach wolfhart der degen
sit vnser trost der beste | von iv ist tot gelegen
vnd wir sin leider mere | mvegen niht gehaben
lat en vns hinnen tragen | daz wir den recken begraben
des antwurte volker | niemen in iv git
nemt en in dem hvse | da der degen lit
mit starch verchwunden | gevallen in daz plvt
so ist ez ein voller dienest | den ir rvedgeren tvt
do sprach der chvene wolfhart | got weiz her spilman
ir en dverffet vns niht reizen | ir habt vns leit getan
getorst ich vor minem herren | so choemet irs in not
des mvezen wirz lazen | wand er vns striten hi verbot
do sprach der videlaere | der vorhte ist gar ce vil
swaz man im verbivtet | derz allez wil
daz chan ich niht geheizen | rehten heldes mvt
div rede duhte hagenen | uon sinem hergesellen gvt
des en lat iuch niht belangen | sprach aber wolfhart
ich entrihte iv so di seiten | swenne ir di wideruart
ritet gein dem rine | daz irz uuol muget sagen
iuuer vebermueten | mag ich mit eren niht vertragen
do sprach der uidelaere | swenne ir di seiten min
verirret guter doene | der iuuer helme schin
der muz uil truebe uuerden | von der minen hant
suui halt ich gerite | in der buergonden lant
do uuold er zv zim springen | wande daz in niht en lie
hildebrant sin oheim | in uaste zim gevie
ich waene du woldest toben | durch den tumben zorn
mines herren hulde | hetes du immer mer verlorn
lat abe den lewen meister | er ist so grimme gemut
chumt aber er mir cen handen | sprach volker der degen gut
het er di uuerlt alle | mit siner hant erslagen
ich slahe in daz erz uuiderspel | nimmer mer darf gesagen
des wart uil harte erzvernet | der bernaere mut
den schilt gezvchte wolfhart | ein sneller degen gut
alsam ein lev wilder | lief er uor in dan
im wart ein gahez volgen | uon sinen vriunden getan
swi witer sprunge er pflaege | fuer des sales want
doch ergahte in vor der stiege | der alte hildebrant
er en wolde in uor im lazen | niht chomen in den strit
si funden daz si suchten | an den ellenden sit
do gespranch zv hagenen | meister hildebrant
diu swert man horte erchlingen | an ir beider hant
si waren ser erzvernet | daz mohte man chiesen sint
von ir zweier swerten | gie fiwerroter wint
di wurden do gescheiden | in des sturmes not
daz taten di uon berne | als in ir chrapft gebot
zehant do wande hildebrant | uon hagenen wider dan
do lief der starche wolfhart | den chvenen volkeren an
er sluch den uidelaere | vf den helm gut
daz des swertes ecke | vnz an di spangen wut
daz vergalt mit ellen | der chuene spilman
do slug er wolfharten | daz er stieben began
des fiwers vz den ringen | hiwen si genuch
haz ir iegelicher | dem andern da truch
di shiet do von berne | der degen wolfin
ob ez ein helt niht waere | des en chunde niht gesin
guenther der recke | mit uil willeger hant
enpfie di helde maere | von amelunge lant
giselher der herre | diu liehten helmvaz
der frumt er da uil manigez | uon pluote rot unde naz
danchwart hagen bruder | was ein grimmech man
swaz er da uor hete | in strite ie getan
den eceln recken | daz was gar ein wint
nu naht uil tobeliche | des chuenen aldrianes chint
ritschart unde gerbart | helpfrich unde wichart
di heten in manegn sturmen | uil selten sich gespart
des brahten si wol innen | di guentheres man
do sach man wolpranden | in strite herliche gan
do uaht alsam er wuote vder alte hildebrant
uil der guten recken | uor wolfhartes hant
mit tode musen uallen | uon swerten in daz pluot
sus rachen ruedgeren | di recken chuene unde gut
do uaht der herre sigestap | als im sin ellen riet
hey waz er in dem strite | guter helme uerschriet
den sinen uianden | dieteriches swester sun
er en chunde in dem sturme | nimmer bezzers niht getun
uolker der starche | do er daz ersach
daz sigestap der chuene | den bluotegen bach
hiu uzzer herten ringen | daz was dem helde zorn
er spranch im hin engegene | do het sigestap uerlorn
von dem uidelaere | uil schiere da daz sin leben
er begonde im siner chvenste | alsolhen teil da geben
daz er uon sinem swerte | muose ligen tot
daz rach der alte hildebrant | als im sin ellen daz gebot
owe liebes herren | sprach meister hildebrant
der hi lit erstorben | uon volkeres hant
nu sol der uidelaere | langer niht genesen
hildebrant der chuene | wi chund er grimmer gewesen
do sluch er volkeren | daz im div helmbant
stuben allenthalben | zu des sals want
uon helm vnd ouch uon schilde | dem chuenen spileman
dauon der starche volker | do den ende da gewan
do drungen zu dem strite | di dieteriches man
unt daz man ort der swert | uil hohe uliegen sach
si holten uz den helmen | den hieze uliezenden bach
do sach uon tronege hagene | volkeren tot
daz was cer hohgezite | sin allermeistiv not
di er da hete gewunnen | an magen und ouch an man
owe wi harte hagene | den helt do rechen began
nu ne sol es niht geniezen | der alte hildebrant
min helfe lit erslagen | uon des heldes hant
der beste hergeselle | den ich ie gewan
den schilt er ruchte hoher | do gi er howende dan
helpfrich der chuene | danchwarten sluch
guenthere unde giselhere | den was ez leit genuch
do si in uallen sahen | in der starchen not
er hete mit sinen handen | uil wol uergolten sinen tot
di wile gie do wolfhart | beide wider unde dan
allez howende | di guentheres man
er was di driten chere | chomen durch den sal
da uiel uon sinen handen | uil manech recke ce tal
do rief der herre giselher | wolfharten an
owe daz ich so grimmen | uient ie gewan
edel ritter chuene | nu wendet gegen in
ich wilz helfen enden | ez en mag niht lenger gesin
zv giselhere cherte | wolfrhat in den strit
do sluch ietwederr | uil manege wunden wit
so rehte krepftechlichen | er zv dem kvenege dranch
daz imez pluot under fuezen | al ueber daz houbet spranch
mit swinden slegen grimme | der schonen vten chint
enpfie er wolfharten | den chvenen helt sint
swi starch der degen waere | ern chunde niht genesen
ez en dorfte kvenech so iunger | nimmer chuener gewesen
do sluch er wolfharten | durch eine brvenne gvt
daz im uon der wunden | nider uloz daz pluot
er wunte zu dem tode | den dieteriches man
ez en het an einen recken | zware niemen getan
also der chuene wolfhart | der wunden do enpfant
den schilt den liez er uallen | hoher an der hant
hub er ein starchez waffen | daz was starch genuch
durch helm unt durch ringe | der helt do giselheren sluch
si heten beide einander | den grimmen tot getan
do ne lebte ouch niht mere bder dieteriches man
hildebrant der alte | wolfharten uallen sach
im waene vor sinem tode | so rehte leide ni geschach
do waren gar erstorben | di guentheres man
vnd ouch di dieteriches | hildebrant was gegan
da wolfhart was gevallen | nider in daz plut
er besloz mit armen | den recken chven vnde gut
er wolden uzem huse | mit im tragen dan
er was ein teil ce swaere | er muse in ligen lan
do blichte ouch vz dem bluote | der rewende man
er sach wol daz im gerne | sin neve het geholffen dan
do sprach der totwunde | vil lieber oheim min
ir muegt an disen ziten | mir niht frvm gesin
nv hvetet iuch vor hagenen | ia dunchet ez mich gut
er treit in sinem hercen | einen grimmigen mvt
vnde ob mich mine mage | nach tode wellen chlagen
den naehestn vnt den besten | den sult ir von mir sagen
daz si nach mir niht weinen | daz ist ane not
uor eines kveneges handen | lige ich hi herlichen tot
ich han ouch so vergolten | hirinne minen lip
daz ez wol mvgen beweinen | der guten ritter wip
ob iuch des iemen vrage | so muegt ir balde sagen
vor min eines handen | ligent wol hundert erslagen
do gedaht ovch hagen | an den spileman
dem der chvne hildebrant | sin leben an gewan
do sprach er zv dem degene | ir geltet miniv leit
ir habt vns hinne enbunden | vil maneges recken gemeit
er sluch vf hildebranden | daz man wol vernam
balmvngen diezen | den sifride nam
hagen der chvene | da er den helt ersluch
do werte sich der alte | ia was er chvene genuch
der recke dieteriches | sluch ein waffen breit
vf den helt von tronege | daz ovch vil sere sneit
do ne chunder niht verwunden | den guentheres man
do sluoch aber in hagene | durch eine brvenne wolgetan
do der alte hildebrant | der wunden enpfant
do uorhte er schaden mere | von der hagenen hant
den schilt warf veber ruke | der dieteriches man
mit der starchen wunden | der helt do hagenen entran
da was niemen lebende | aller der degene
niwan di einen zwene | guenther vnd hagene
mit bluote gie bervnnen | der alte hildebrant
er brahte leidiv maere | da er dieterichen vant
do sah er trvrechliche | sitzen hi den man
der leide michel mere | der fverste do gewan
er sah ouch hildebranden | in siner brvenne rot
do vragete er der maere | als im div sorge gebot
nv sagt mir meister hildebrant | wi sit ir so naz
von dem verchpluote | oder wer tet iv daz
ich waene ir mit den gesten | zem huse habt gestriten
ich verbot ez iv so sere | ir hetez pilliche vermiten
do sagt er sinem herren | ez tet hagene
der slug mir dise wunden | in dem gademe
do ich von dem recken | wolde wenden dan
mit dem minem lebene | ich dem tivfel vil chvme entran
do sprach der bernaere | vil rehte ist iv geschehen
do ir mich frivntschepfte | den recken hortet gehen
daz ir den vride brachet | den ich in hete gegeben
het ich es niht immer shande | ir soldet vliesen daz leben
nv zvernet niht so sere | min her dieterich
an mir vnd minen frivnden | der schade ist al ce rich
wir wolden rvedgeren | getragen haben dan
des en wolden vns niht gunnen | des chvnech gventheres man
so we mir dirre leide | ist ruedeger doch tot
daz mvz mir sin ein iamer | vor aller miner not
goetelint div edele | ist miner pasen chint
ach we der armen weisen | di da ce bechlaren sint
triwen vnde leides | mant mich sin tot
er begonde starche weinen | des gie dem helde not
owe getriwer helde | di ich verlon han
ia ne veberwinde ich nimmer | des chvenech eceln man
mveget ir mir meister hildebrant | div maere rehte sagen
wer der recke waere | der in da habe erslagen
er sprach daz tet mit chrepften | der starche gernot
vor ruedgeres henden | ist ovch der helt gelegen tot
er sprach ce hildebrande | nv sagt minen man
daz si sich palde waffen | wand ich wil dar gan
vnde heizet mir gewinnen | min liehtez wichgewant
ich wil selbe vragen | di helde vzer burgonden lant
do sprach meister hildebrant | wer sol zv ziv gen
swaz ir habt der lebenden | di seht ir hi bi iv sten
daz pin ich alterseine | di andern di sint tot
do erschract er dirre maere | des gie im waerliche not
wand er leit so grozez | cer werld nie gewan
er sprach vnde sint erstorben | alle mine man
so hat min got vergezzen | ich armer dieterich
ich was ein chvnech here | vil gewaltech vnd rich
wi chvnde ez sich gefvegen | sprah her dieterich
daz si alle sint erstorben | di helde lobelich
von den stritmueden | di doch heten not
wande durch min vngeluecke | in waere vremde noch der tot
sit daz es min vnschulde | niht langer wolde entwesen
so sagt mir ist den geste | noch iemen genesen
do sprach meister hildebrant | daz weiz got niemen mer
niwan hagen aleine | vnde guenther der kvenech her
owe lieber wolfhart | sol ich dich han verlorn
so mag mich balde riwen | daz ich ie wart geborn
sygestap vnd wolfwin | vnd ouch wolfprant
wer sol mir danne helffen | in der amelunge lant
helpfrich der vil chvene | vnd ist mir der erslagen
gerbart vnd wichart | wi solde ich di uerchlagen
daz ist an minen vrevden | mir der leste tach
owe daz vor leide | niemen sterbene mach