Do erbiten si der nahte | vnd fvren vber rin
von helden chvnde nimmer | wirs geiaget sin
ein tier daz si slvgen | daz weinten edliv chint
ia mvsen sin engelten | vil gvte wigande sint
von grozer vebermvete | mveget ir horen sagen
vnd von eislicher rache | do hiez hagen tragen
sifrit also toten | von nibelvnge lant
fver eine chaemenaten | da man criemhilde vant
er hiez in tovgenlichen | legen an di tver
daz sin da solde vinden | so si gienge dafver
zer mettine | e daz ez wurde tach
der div vrowe criemhilt | vil selten deheine verlach
man lvte da cem mvenster | nach gewoneheit
vrov criemhilt div schoene | wachte manige meit
ein lieht bat si ir bringen | vnd ovch ir gewant
do chom ein kameraere | da er sifriden vant
er sah in blvtes roten | sin wat was elliv naz
daz ez sin herre waere | nine wesse er daz
hin cer kemenaten | daz lieht trvg er an der hant
von dem vil leidem maere | div vrov criemhilt ervant
do si mit ir vrowen | cem mvnster wolde gan
do sprach der chameraere | ir svlt stille stan
ez lit vor disem gadme | ein ritter tot erslagen
do begonde criemhilt | vil harte vmmaezliche chlagen
e daz si reht erfvnde | daz iz waere ir man
an di hagenen vrage | denchen si began
wi er in solde vristen | do wart ir erste leit
von ir was allen vrevden | von sinem tode widerseit
do seich si zv der erden | daz si niht en sprach
di schoenen vrevdelosen | ligen man do sach
criemhilde iamer | wart vmmazen groz
do erschre si nach vncreffte | daz al div chemenate erdoz
do sprach daz gesinde | waz ob ez ist ein gast
daz blvt ir vz dem mvnde | von herceniamer brast
do sprach si ez ist sifrit | der min vil lieber man
ez hat geraten prvennhilt | daz ez hat hagen getan
do vrowe hiez sich wisen | da si den helt vant
si hop sin hovbt schoene | mit ir vil wizzen hant
swi rot ez waere von blvte | si het in schiere erchant
do lach vil iemerliche | der helt von nibelvnge lant
do rief vil trvrechliche | div vrowe milt
owe mich mines leides | nv ist dir din shilt
mit swerten niht verhowen | div list ermorderot
wesse ich wer iz het getan | ich riet im immer sinen tot
allez ir gesinde | chlagete vnd schre
mit ir lieben vrowen | wande in was harte we
vmb ir vil edeln herren | den si da heten velorn
da het gerochen hagene | harte prvnnhilde zorn
do sprach div iamerhaffte | ir kameraere ir svlt hin gan
vnd wechet harte balde | die sifrides man
ir svlt ovch sigemvnde | minen iamer sagen
ob er mir helffen welle | den chvenen sifride chlagen
do lief ein bote balde | da er si ligen vant
di sifrides helde | von nibelvnge lant
mit den vil leiden maren | ir vrevd er in benam
si ne wolt es niht gelovben | vnz man daz weinen vernam
der bote chom ovch schiere | da der chvnich lach
sigemvnt der herre | der slaffes niht en pflach
ich waene sin herce im sagte | daz im was geschehen
ern mohte sinen lieben svn | nimmer lebendich gesehen
vachet herre sigemvnt | mich bat nach iv gan
criemhilt min vrowe | der ist ein leit getan
daz ir vor allen leiden | an ir herce gat
daz svlt ir chlagen helffen | wand ez ivch sere bestat
vf rihte sich do sigemvnt | er sprach waz sint div leit
der schonen criemhilde | div dv mir hast geseit
der bote sprach mit weinen | ine chan iv niht verdagen
ia ist von niderlande | der chvene sifrit erslagen
do sprach der herre sigemvnt | lat iwer schimpfen sin
vnd also bosiv maere | dvrch willen min
daz ir ez saget iemen | daz er si erslagen
wand ine chvnd in nimmer | vor minem tode verchlagen
welt ir mir niht gelovben | daz ir mir horet sagen
so mvget ir selbe hoeren | criemhilde klagen
vnt allez ir gesinde | den sifrides tot
vil ser scrachte do sigemvnt | des gie im werliche not
mit hvndert sinen mannen | er von dem bette spranch
si zvchten zv den henden | div scharffen waffen lanch
si lieffen zv dem wuffe | vil iamerliche dan
do chomen tvsent rechen | des chvenen sifrides man
do si so iaemerliche | di vrowen horten chlagen
do wanden svemeliche | si solden chleider tragen
ia ne mohten si der sinne | vor leide niht gehaben
in wart vil michel swaere | in ir hercen begraben
do chom der chvene sigemvnt | da er criemhilde vant
er sprach owe der reise | her in dize lant
wer hat mich mines chindes | vnd ivch des iweren man
bi also gvten frivnden | svs mortliche anegetan
hey sold ich den bechennen | sprach daz vil edel wip
holt wurde im nimmer | min herce vnt ovch min lip
ich geriete im also leide | daz di frivnde sin
von den minen schvlden | mvsen weinende sin
sigemvnt der herre | den fvrsten vmbesloz
do wart von sinen vrivnden | der iamer also groz
daz von dem starchem wuffe | palas vnde sal
vnd ovch di stat ce wormze | von ir weinen erschal
do ne niemen getroesten | daz sifrides wip
man zoch vz den chleidern | den sinen lip
man wusch im sine wunden | vnd leit in vf den re
do was den sinen livten | von grozem iamer starche we
do sprachen sine rechen | von nibelvnge lant
in sol immer rechen | mit willen vnser hant
er ist in dirre bverge | der iz hat getan
do ilten nach den waffen | alle sifrides man
di vzerwelten degene | mit schilden chomen dar
einlef hvndert rechen | di het an siner schar
sigemvnt der herre | sines svnes tot
den wold er gerne rechen | des gie im waerlichen not
si ne wessen wen si solden | mit strite do bestan
si ne taeten ez danne gvnther | vnd sine man
mit den der herre sifrit | an daz geieide reit
criemhilt sach si gewaffent | daz was ir groezliche leit
swi michel waer ir iamer | vnd swi starch ir not
do vorhte | der nibelvnge tot
von ir brvder mannen | daz si ez vnderstvnt
si warnt si als gvetliche | so vrivnde liebe vrivnde tvnt
do sprach div iamers riche | min herre sigemvnt
wes welt ir beginnen | iv ist niht rehte chvnt
ia hat der kvenich gvnther | so manigen chvenen man
ir welt ivch alle vliesen | svlt ir di rechen bestan
mit vf erbvnden schilden | in was ce strite not
div edel kvneginne | bat vnd gebot
daz siz miden solden | di rechen vil gemeit
do siz niht lazen wolden | ei was ir waerlichen leit
si sprach herre sigemvnt | ir svlt iz lazen vnderstan
vnz ez sich baz gefvege | so wil ich minen man
immer mit iv rechen | der mir in hat benomen
wird ich des bewiset | ich sol im schaedeliche chomen
ez ist der vebermveten | hie bi rine vil
davon ich iv des strites | raten niht en wil
si habent wider einen | ie wol drizech man
nv laz in got gelingen | als vmb vns gedienet han
ir svlt hie beliben | vnt dolt mit mir miniv leit
als iz tagen beginne | ir helde vil gemeit
so helffet mir besarchen | den minen lieben man
do sprachen di degene | daz sol werden getan
iv en chvnde niemen | daz wunder volsagen
von rittern vnt von vrowen | wi man di horte chlagen
so daz man des wuffes | wart in der stat gewar
di edelen bvrgaere | di chomen gahende dar
si chlageten mit den gesten | want in was hart leit
daz sifrides schvlde | in niemen het geseit
dvrch waz der edel reche | verlvr den sinen lip
do weinten mit den vrowen | der gvten bvrgaere wip
smide hiez man gahen | wurchen einen sarch
von silber vnd von golde | vil michel vnd vil starch
man hiez in vaste spengen | mit stahel daz was gvt
do was allen livten | harte trvrech der mvt
div naht was cergangen | man sagte ez wolde tagen
do hiez div edel vrowe | zv dem mvnster tragen
sifriden den herren | den vil lieben man
swaz er da vrivnde hete | di sach man weinende gan
do si in cem mvnster brahten | vil der gloken chlanch
do hort man allenthalben | vil maniges pfaffen sanch
do chom der kvnich gvnther | mit den sinen man
vnd ovch der grimme hagene | zv dem wuffe gegan
er sprach vil liebiv swester | owe der leide din
daz wir niht ane | des grozen schaden sin
wir mvezen chlagen immer | den sifrides lip
daz tvt ir ane schvlde | sprach daz iamerhafte wip
waer iv darvmbe leide | son waer es niht geschehen
ir hetet min vergezzen | des mag ich nv wol iehen
da ich da wart gescheiden | vnt min lieber man
daz wolde got sprach criemhilt | vnd waer iz mir selber getan
si buten vaste ir lovgen | criemhilt begonde iehen
swelher sich vnschvldige | der laze daz gesehen
der sol zv der bare | vor den livten gen
dabi mach man di warheit | harte schiere versten
daz ist ein michel wunder | vil dicke ez noch geschiht
swa man den mortmeilen | bi dem toten siht
so blvtent im di wunden | als ovch da geschach
davon man di schvlde | da ce hagene gesach
di wunden vlvzzen sere | alsam si taten e
di e da sere chlageten | des wart nv michel me
do sprach der kvenich gvnther | ich wilz ivch wizzen lan
in slvgen schachaere | hagen hat es niht getan
mir sint di schachaere | sprach si vil wol bechant
nv laz ez got errechen | noch siner vrivnde hant
gvnther vnd hagene | ia habt ir iz getan
di sifrides degene | heten gegen strite wan
do sprach aber crimhilt | habt mit mir di not
do chomen dise beide | da si in fvnden tot
gere ir brvder | vnd giselher daz chint
in triwen si in chlageten | mit den anderen sint
si weinten innechlichen | den crimhilde man
man solde messe singen | zv dem mvnster dan
giengen allenthalben | wip man vnt chint
di sin doch liht enbaren | di weinten sifriden sint
gernot vnd giselher | di sprachen swester min
nv troste dich nach tode | als iz doch mvz sin
wir wellen dichs ergeczen | di wile wir geleben
do ne chvnde ir trost deheinen | cer werlde niemen gegeben
sin sarch der was bereitet | wol vmbe einen mitten tach
man hvp in von der bare | da er vffe lach
ine wolde noch div frowe | lazen niht begraben
des mvsen al di livte | michel arbeite haben
in einen richen pfellel | man den toten want
ich wene man da iemen | ane weinen vant
do chlagete hercenliche | vte ein edel wip
vnd allez ir gesinde | den sinen waetlichen lip
do man daz gehorte | daz man cem mvenster sanch
vnt man in gesarchet hete | do hvp sich groz gedranch
dvrch willen siner sele | waz opffers man do trvch
er hete bi den vinden | doch gvter vrivnde genvch
criemhilt div arme | cen kameraeren sprach
si svln dvrch mine liebe | liden vngemach
di im iht gvtes gvennen | vnd mir wesen holt
dvrch sifrides sele | sol man teilen sin golt
dehein chint was da so chleine | daz iht witze mohte haben
daz mvse gen cem opffer | e wurde begraben
baz danne hvndert messe | man da des tages sanch
von sifrides vrivnden | wart da grozer gedranch
do man da hete gesvngen | daz volch hvp sich von dan
do sprach div vrowe criemhilt | irn svlt eine lan
hinte mich bewachen | den vzerwelten degen
ez ist an sinem libe | al min vrevde gelegen
dri tage vnd dri nahte | wil ich lazen stan
vnz ich mich geniete | mines vil lieben man
waz ob daz got gebivtet | daz mich nimt ovch der tot
so waere wol verendet | min armer criemhilde not
cen herbergen giengen | di livte von der stat
pfaffen vnd mvenche | si beliben bat
vnd allez sin gesinde | daz ez des heldes pflach
si heten naht vil arge | vnt vil mvelichen tach
ane ezzen vnd ane trinchen | beleip da manich man
di ez da nemen wolden | den wart daz chvnt getan
daz mans in den vollen gaebe | daz schvf her sigemvnt
do was den nibelvngen | vil arbeite chvnt
di drie tagecite | so wir horen sagen
di da chvnden singen | daz si mvsen tragen
vil der arbeite | waz man in opfers trvch
di vil arme waren | di wurden riche genvch
swaz man vant der armen | di es niht mohten han
di hei man cem opfer | mit dem golde gan
vz sin selbes kamern | do er niht solde leben
vmb sine sele | wart manich tvsent march gegeben
vrbor vf der erden | teilten si in div lant
swa so man div kloster | vnd gvte livte vant
silbers vnd waete | gap man den armen genvch
si tet dem wol geliche | daz sim holden willen trvch
an den drittem morgen | ce der rehten messecit
so was bi dem mvnster | der chirchof also wit
von den lantlivten | weinens also vol
si dienten im nach tode | also man lieben vrivnden sol
in den tagen vieren | man hat gesaget daz
ce drizech tvsent marchen | oder dannoch baz
wart dvrch sine sele | den armen da gegebn
do was gelegen ringe | sin groziv schone vnd ovch sin leben
do got da wart gedienet | daz man vol sanch
mit vngefvegem leide | vil des volches ranch
man hiez in vz dem mvenster | zv dem grabe tragen
di sin vngern enbaren | di sah man weinen vnd chlagen
vil lvte schriende | daz livt gi mit im dan
vro en was da niemen | weder wip noch man
e daz man in begrvebe | man sanch vnd las
hey waz gvter pfaffen | ce siner pifilde was
e daz cem grabe choeme | daz sifrides wip
do ranch so mit iamer | ir getriwer lip
daz man si mit dem brvnnen | vil dicke da vergoz
ez was ir vngemvete | vil harte vnmaezlichen groz
ez was ein michel wunder | daz si ie genas
mit chlage ir helfende | manich vrowe was
do sprach div chveneginne | ir sifrides man
ir svlt dvrch iwer triwe | an mir genade began
lat mir nach minem leide | daz chleine liep geschehen
daz ich sin schoene hovbt | noch eines mveze sehen
do bat sis also lange | mit iamers sinnen starch
daz man cebrechen mvse | do den herlichen sarch
do brahte man di vrowen | da si in ligen vant
si hvp sin schoene hovbt | mit ir vil wizzen hant
do chvstes also toten | den edel ritter gvt
div ir vil liehten ovgen | vor leide weinten blvt
ein iamergez scheiden | wart do da getan
do trvch man si von dannen | si ne chvnde niht gegan
do vant man sinnelose | daz herliche wip
vor leide moht ersterben | der ir vil wunnechlicher lip
do man den edelen herren | hete nv begraben
leit ane maze | sah man di alle haben
di mit im chomen waren | von nibelvnge lant
vil selten vroelichen | man do sigemvnden vant
da was der etelicher | der drier tage lanch
vor dem grozem leide | niht az noch en tranch
do mohten si dem libe | so gar geswichen niht
si nerten sich nach sorgen | so noch genvgen gesiht