In den selben ziten | so was ir sciff gegan
der bvrge also nahen | do sah der kvnec stan
oben in den venstern | vil manege scoene meit
daz er ir niht erchande | daz was gvnthere leit
er vragte sivride | den gesellen sin
ist iv daz iht chvende | vmb disiv magedin
di dort her nider scovwent | gein vns vf di flvot
swi ir herre heize | si sint vil hohe gemvot
do sprach der herre sivrit | nv svlt ir tovgen spehn
vnder den ivnchfrovwen | vnt svlt mir danne iehn
welhe ir nemen woldet | hetet irs gewalt
daz tvon ich so sprach gvnther | ein riter chven vnde balt
so sihe ich ir eine | in ienem venster stan
in snewizer waete | div ist so wolgetan
di welent miniv ovgen | dvrch ir scoenen lip
ob ich gewalt des hete | si mvese werden min wip
dir hat erwelt vil rehte | diner ovgen shin
ez ist div edel prvnhilt | daz shone magdin
nach der din herce ringet | der sin vnt ovch der mvt
elliv ir gebaerde | div dvhte gvntheren gvt
do hiez div kvneginne | vz den venstern gan
ir herliche maegde | sin solden da niht stan
den vremden an ce sehene | des waren si bereit
waz do di vrowen taten | daz ist vns sider ovch geseit
gegen den vnchvnden | strichen si ir lip
des ie site heten | div wetlichen wip
an div engen venster | chomen si gegan
da si di helde sahen | daz wart dvrch schowen getan
ir waren niwan viere | di chomen in daz lant
sifrit der chvone | ein ros zoch vf den sant
da sahen dvrch venster | div waetlichen wip
des dvhte sich getiwert | des kvnech gvntheres lip
er habt im da bi zovme | di zierlichen march
gvot vnt schone | vil michel vnt vil starch
vnz der chvnich gvnther | in den satel gesaz
also diente im sifrit | des er doch sit vil gar vergaz
do zoch er ovch daz sine | von dem schiffe dan
er het solhen dienest | vil selten e getan
daz er bi stegereife | gestvnde helde mer
daz sahen dvrch div venster | di vrowen schon vnt her
reht in einer maze | den helden vil gemeit
von sneblancher varwe | ir ros vnt ovch ir chleit
waren vil geliche | ir schilde wolgetan
di lvhten von den handen | den vil waetlichen man
ir setel wol gesteinet | ir fvrbvge smal
si riten herliche | fvr prvnhilde sal
daran hiengen schellen | von liehtem golde rot
si chomen zv dem lande | als ez ir ellen gebot
mit spern niwe sliffen | mit swerten wolgetan
div vf di sporn giengen | den waetlichen man
di fvrten di vil chvnen | scharpf vnt breit
daz sach alliz prvnhilt | div vil herliche meit
mit in chomen do danchwart | vnt ovch hagene
wir horen sagen maere | wi di degene
von rabenswarcer varwe | trvogen richiv chleit
ir schilde waren schone | michel gvt vnt breit
von india dem lande | man sah si steine tragen
do chos man an ir wete | vil herliche wagen
si liezen ane hvte | ir schiffel bi der flvot
svs riten zv der bvrge | di helde chvne vnt gvt
sehs vnt ahzech tvrne | si sahen drinne stan
dri palas wite | vnt einen sal wolgetan
von edelem marmelsteine | grvne alsam ein gras
darinne selbe prvnhilt | mit ir ingesinde was
div bvrch was entslozzen | vil wite vfgetan
do lieffen in engegene | di prvnhilde man
vnt enpfiengen dise geste | in ir vrowen lant
ir ros hiez man behalten | vnt ir schilde von der hant
do sprach ein chameraere | ir svlt vns geben div swert
vnt ovch di liehten brvnne | des sit ir vngewert
sprach von tronge hagene | wir wellens selbe tragen
do begonde im sifrit | davon div rehten mere sagen
man pfliget in dirre bvrge | daz wil ich iv sagen
daz neheine geste | hie waffen svlen tragen
nv lat si tragen hinnen | daz ist wol getan
des volgete vil vngerne | hagen gvntheres man
man hiez den gesten schenchen | vnt shvf in gemach
vil manigen snellen rechen | man da ce hove sach
in fvrstlicher waete | allenthalben gan
do wart vil michel schowen | an di chvnen getan
do wart vrowen prvnhilde | gesaget mit maeren
daz vnchvnde rechen | da chomen waeren
in herlicher waete | gevlozen vf dem flvt
davon begonde vragen | div maget shone vnt gvt
ir svlt mich lazzen horen | sprach div chvnegin
wer di vil vnchvnden | rechen mvgen sin
di in miner bvrge | so herliche stan
vnt dvrch welhes liebe | di helde her gevarn han
do sprach ein ir gesinde | vrowe ich mach wol iehen
daz ich ir deheinen | nie mer habe gesehen
want geliche sifride | einer darvnder stat
den svlt ir wol enpfahen | daz ist mit triwen min rat
der ander der gesellen | der ist so lobelich
op er gewalt des hete | wol waer er ein chvnich rich
op witen fvrsten landen | vnd maht er div gehan
man siht in bi den andern so rehte herliche stan
der dritte der gesellen | der ist so grivlich
vnt doch mit schonem libe | chvneginne rich
von swinden sinen blichen | der er so vil getvt
er ist in sinen sinnen | ich waene grimme gemvt
der ivngeste darvnder | der ist so lobelich
magtlicher zvohte | sihe ich den degen rich
mit gvotem gelezze | so minnechliche stan
wir mohtenz alle fvrhten | hete im hi iemen iht getan
swi plide er pflege der zvhte | vnd swi shone si sin lip
er mohte wol erweinen | vil waetlichiv wip
swenner begonde zvrnen | sin lip ist so gestalt
er ist in allen tvgenden | ein degen chvne vnd balt
do sprach div chvneginne | nv brinch mir gewant
vnt ist der starche sifrit | chomen in diz lant
dvrch willen miner minne | ez gat im an den lip
ich fvrhte in niht so sere | daz ich werde sin wip
prvnnhilt div schone | wart schiere wol gechleit
do giench mit ir dannen | vil manich schoniv meit
wol hvndert oder mere | geciert was ir lip
ez wolden sehen di geste | div vil waetlichen wip
damit giengen degene | da vz islant
di prvnnhilde rechen | di trvgen swert enhant
fvmpf hvndert oder mere | daz was den gesten leit
do stvnden von dem saedele | di helde chvne vnt gemeit
do div chvneginne | sifriden sach
nv mvget ir gerne horen | wi div magt sprah
sit willechomen sifrit | her in diz lant
waz meinet iwer reise | gerne het ich daz bechant
vil michel iwer genade | min vrov prvnnhilt
daz ir mich gervchet grvzen | fvrsten tohter milt
vor disem edelen rechen | der hie vor mir stat
wand er ist min herre | der eren het ich gerne rat
er ist geborn von rine | waz sol ich dir sagen mer
dvrch di dine liebe | sin wir gevarn her
der wil dich gerne minnen | swaz im davon geschit
nv bedenches dich bezite | min herre erlazet dich es niht
er ist geheizen gvnther | vnt ist ein chvnich her
erwurbe er dine minne | ern gerte nihtes mer
ia gebot mir her ce varne | der reche wolgetan
moht ich es im geweigert han | ich het iz gerne verlan
si sprach ist er din herre | vnt bistv sin man
div spil div ich im teile | getar er div bestan
behabt er des meisterschapft | so wird ich sin wip
vnt ist daz ich gewinne | ez get iv allen an den lip
do sprach von tronege hagene | frowe lat vns sehen
iweriv spil div starchen | e daz iv mvste iehen
gvnther min herre | da mvst iz herte sin
er truwet wol erwerben | ein also schone magedin
den stein schol er werffen | vnt springen darnach
den gere mit mir shiezen | lat iv sin niht ce gach
ir mvget wol hie verliesen | di ere vnd ovch den lip
des bedenchet ivch vil ebene | sprach daz minnechliche wip
sifrit der vil chvne | zv dem kvonege trat
allen sinen willen | er in reden bat
gegen der chvneginne | er solde an angest sin
ich sol ivch wol behivten | vor ir mit den listen min
do sprach der chvnech gvnther | chvneginne her
nv teilet swaz ir gebietet | vnt waeres dannoch mer
daz bestvnde ich allez | dvrch iwern schonen lip
min hovbet wil ich verliesen | irn werdet min wip
do div chvneginne | sine rede vernam
des spils bat si gahen | als ir do gezam
si hiez ir gewinnen | ce strite gvt gewant
eine prvnne rotes goldes | vnt einen gvoten schildes rant
ein waffenhemde siden | daz leit an div meit
daz in deheinem strite | waffen nie versneit
von pfellel vzer lybia | ez was vil wolgetan
von porten lieht gewurhte | sach man schinen daran
di zit wart disen rechen | mit gelfe vil gedrevt
danchwart vnt hagene | di waren vngefrevt
wi iz dem chvnege ergienge | des sorgete in der mvt
si dahten vnser reise div | ist vns rechen niht ce gvt
di wile was ovch sifrit | der waetliche man
e iz iemen erfvnde | in daz schif gegan
da er sine tarnkappen | verborgen ligen vant
darin slovf er vil schiere | do was er niemen bechant
er ilte hin widere | do vant er rechen vil
da div chvneginne | teilte ir hohen spil
dar gi er touvgenliche | von listen daz geschach
alle di da waren | daz in da niemen en sach
der rinch der was beceiget | daz spil solde geschen
vor manigem chvnen rechen | di daz solden sehen
mer danne siben hvndert | di sah man waffen tragen
swem an dem spil gelvnge | daz erz di helden solde sagen
do was chomen brvnnhilt | gewaffent man di vant
sam ob si solde striten | vmb elliv chvniges lant
ia trvch si ob den siden | vil manigen goldes zein
ir minnechliche varwe | darvnder vil herliche schein
do chom ir gesinde | di trvgen dar ce hant
von al rotem golde | einn schildes rant
mit stahele herte spangen | vil michel vnt breit
darvnder spilen wolde | div minnechlichiv meit
der vrowen schiltvezel | ein edel porte was
darvffe lagen steine | grvne sam ein gras
der lvhte maniger hande | mit schine wider daz golt
er mvste wesen vil chvne | dem div vrowe wurde holt
der schilt was vnder bvkeln | als vns daz ist gesaget
wol drier spannen diche | den solde tragen div maget
von stahel vnt ovch von golde | rich er was genvch
den ir chamaeraere | selbe vierde chvme trvch
also der starche hagene | den schilt dar tragen sach
mit grimmigem mvte | der helt von tronege sprach
wa nv chvnich gvnther | wie vliese wir den lip
der ir da gert ce minnen | div ist des tivels wip
vernemt noch von ir waete | der haete si genvch
von azagovch der siden | einen waffenroch si trvch
edel vnt riche | ab des varwe schein
von der chvneginne | vil manich herlicher stein
do trvch man der vrowen | vil swaere vnd groz
einen ger vil scharpfen | den si alle cite schoz
starch vnt vngefvge | michel vnt breit
der ce sinen ecken | vil harte vreislichen sneit
von des geres swere | horet wunder sagen
wol vierdehalbiv messe | was darzv geslagen
den trvgen chvme drie | brvnhilde man
gvnther der edele | vil harte sorgen began
er dahte in sinem mvte | waz sol diz wesen
der tivel vz der helle | wi chvnd er davor genesen
wer ich ce bvrgenden | mit dem lebene min
si mvste hie lange | vri vor miner minne sin
do sprach hagen brvder | der chvene danchwart
mich riwet innechlichen | disiv hovevart
nv hiezen wir ie rechken | wi verliese wir den lip
svln vns in disen landen | nv vberwinden div wip
mich mvet daz harte sere | daz ich chom in diz lant
vnt haete min brvder hagene | sin waffen an der hant
vnt ovch ich daz mine | so mohten sampfte gan
mit ir vebermvete | alle prvnnhilde man
daz wizzet sicherlichen | si soldenz wol bewarn
vnt haet ich tvsent eide | ce einem vride gesworn
e daz ich sterben saehe | den lieben herren min
ia mvese den lip verliesen | daz vil schone magedin
wir solden vngefangen | wol rvomen diz lant
sprach do sin brvoder hagene | vnt heten wir daz gewant
des wir ce der not bedvrffen | vnt ovch div swert vil gvt
so wurde wol gesenpftet | der starchen vrowen vbermvt
wol hort div maget edele | waz der daegen sprach
mit smilendem munde | si veber ahsel sach
nv er dvnche si so chvene | so traget in ir gewant
ir vil scharpffen waffen | gebet den recken an di hant
do si div swert gewunnen | also div maget gebot
der vil chvne danchwart | vor vrevden wart vil rot
nv spilen swes si wellen | sprah der vil snelle man
gvnther ist vmbetwungen | sit daz wir vnser waffen han
div prvnnhilde sterche | vil grozliche schein
man trvch ir zv dem ringe | einen swaeren stein
groz vnt vngefvge | vil michel vnt wel
in trvgen chvme zwelfe | helde chvne vnt snel
den warf si zallen ziten | do si den ger vershoz
der bvrgenaere sorge | wurden harte groz
waffen do sprach hagen | waz hat der kvnich ce trvt
ia sol si in der helle sin | des vebeln tivels brvt
an vil wizzen armen | | si di ermel want
si begonde vazzen | den schilt an der hant
den ger si hoch zvchte | do giench iz an den strit
gvnther vnt sifrit | di vorhten prvnnhilde nit
vnt waere im sifrit | niht ce helffe chomen
so hete si dem chvnige | sinen lip benomen
er gie dar tovgenliche | vnt rvrt im sine hant
gvnther sine liste | vil sorchenlich ervant
waz hat mich gervret | dahte der chvne man
do sach er allenthalben | vnt vant da niemen stan
er sprach ich pinz sifrit | der liebe vrivnt din
vor der chveneginne | soltv gar an angest sin
den shilt gip mir von hende | vnt laze mich den tragen
vnt merche rehte | waz dv mich hores sagen
nv hab dv di gebaere | div werch wil ich began
do er in reht erchande | ez was im liebe getan
nv hil dv mine liste | di ne soltv niemen sagen
so mach div chvneginne | vil lvecel iht beiagen
an dir deheines rvomes | des si doh willen hat
nv sihtv wi div vrowe | vor dir vnsorchlichen stat
do shoz vil chrepftechliche | div herlichiv meit
vf einen schilt niwen | michel vnt breit
den trvch an siner hende | daz sigelinde chint
daz fiwer spranch von stahele | als ez waete der wint
des starchen geres snide | al dvrch den schilt gebrach
daz man di fiwer lovgen | vz den ringen sach
des shvzzes beide strvochten | di crepftigen man
wan div tarnkappe | si waeren tote da bestan
sifride dem vil chvenen | von munde brast daz plvt
vil balde spranch er widere | do nam der helt gvt
den ger den si geschozzen | haete dem helde dvrch den rant
den frvmte ir do hin widere | des starchen sifrides hant
er dahte ich wil niht schiezen | daz schone magedin
er cherte des geres snide | hinder den rvcke sin
mit der gerstangen | er shoz vf ir gewant
daz ez erchlanch vil lvote | von siner ellenthaften hant
daz fiwr stovp vz ringen | alsam ez tribe der wint
den shuz den shoz mit ellen | daz sigmvndes chint
si ne moht mit ir crefpten | des shvzes niht gestan
ez en haete der chvnich gvnther | triwen niemer getan
prvnnhilt div schone | vil balde si vf gespranch
gvnther ritter edele | des shvzzes habe danch
si want er hetez | mit siner chrapft getan
ir was darnach geslichen | ein verre crehftiger man
do gie si hin vil balde | vil zornech was ir mvt
den stein hvop vil hohe | div edel magt gvt
si swanch in crepftechliche | vil verre von der hant
do spranch si nach dem wurffe | ia erclanch ir allez ir gewant
der stein der was gevallen | wol zwelf clafter dan
den wurf den brach mit sprvnge | div maget wolgetan
dar gie der herre sifrit | da der stein gelach
gvnther in do wegte | der helt in werffene pfalch
sifrit der was chvne | vil crepftech vnt vil lanch
den stein den warf er verrer | darzv er witer spranch
von sinen schonen listen | er hete crapft genvch
daz er mit dem sprvnge | den chvnich gvnthere doh truch
der sprvnch der was ergangen | der stein der was gelegen
do sach man ander niemen | wan gvnther den degen
prvnnhilt div schone | div wart in zorne rot
sifrit haete geverret | des chvnich gvntheres tot
zv zir ingesinde | ein teil si lvte sprach
do si gvntheren cent des ringes | wol gesvnden sach
vil balde chvmt her naher | ir mage vnt mine man
ir svlt dem chvnige gvnther | alle wesen vndertan
do leiten di vil chivnen | div waffen von der hant
si bvten sich ce fvzen | vz bvrgvnden lant
gvnther dem richen | vil manich chvene man
si wanten daz er haete | div spil mit siner crapf getan
er grvztes minnechliche | ia was er tvgende rich
do nam in bi der hende | div magt lobelich
si erlovbte im daz er da solde | haben gewalt
des frevte sich do hagene | der daegen chvne vnt balt
si bat den ritter edele | mit ir dannen gan
in den palas witen | also daz wart getan
do erbot man ez den recken | mit dienste baz
danchwart vnt hagene | di mvsenz lazen ane haz
sifrit der snelle | wise was genvch
sine tarenkappen | er abe behalten trvch
do gie er hine wider | da manich vrowe saz
er sprach zv dem chvnige | vnt tet vil wisliche daz
wes pitet ir min herre | wan beginnet ir der spil
der iv div chvneginne | teilet also vil
vnt lat vns balde schowen | wi div sin getan
sam ers niht en wesse | gebarte der listege man
do sprach div chvniginne | wi ist daz geschen
daz ir habt her sifrit | der spil niht gesehen
div hie hat errvngen | div gvntheres hant
des antwurte in hagene | vzer bvrgvnden lant
er sprach da hete ir vns vrowe | betrivbet den mvt
do was bi dem scheffe | sifrit der helt gvt
do der vogt von rine | div spil iv an gewan
des ist ez im vnchvnde | sprach der gvntheres man
do wol mich dirre maere | sprach sifrit der daegen
daz iwer hochvart | ist also hie gelaegen
daz iemen lebet der iwer | meister mvege sin
nvo svlt ir magt edele | vns hinnen volgen an den rin
do sprach div wolgetane | des en mach niht ergan
ez mivezen e bevinden | mage vnt mine man
ia ne mag ich also lihte | gervmen minvo lant
di mine besten frivnde | werden e besant
do hiez si boten riten | allenthalben dan
si besande ir vrivnde | mage vnd man
di bat si ce isensteine | chomen vnerwant
vnt hiez in allen gaeben | rich vnt herlich gewant
si ritten taegeliche | spate vnt vrv
der prvnnhilde bverge | scharhaft zv
iara ia sprach hagene | waz haben wir getan
wir rebeiten hie vil vebele | der schonen prvnnhilde man
so si nv mit ir chrepfte | choment in daz lant
der chvneginne wille | ist vns vnbechant
waz ob si also zvrnet | daz wir sin verlorn
so ist vns div magt edele | ce grozzen sorgen geborn
do sprach der starche sifrit | daz sol ich vndersten
des ir da habt sorge | des laz ich niht ergen
ich sol iv helffe bringen | her in diz lant
vil erwelten rechen | die iv noch nie wurden bechant
ir svlt nach mir niht vragen | ich wil hinnen varn
got mievz iwer ere | di zit wol bewarn
ich chvm schiere wider | vnt bringe tvsent man
der allerbesten daegene | der ich ie chvende gewan
do ne sit et niht ce lange | sprach der chvenich do
wir sin iwerr helffe | vil pillichen vro
er sprach ich chvm wider | in vil chvrcen tagen
daz ir mich habt gesendet | daz svlt ir prvnnhilde sagen