Do si gevarn waren | wol niwen tage
do sprach von tronege hagene | nv hoert waz ich iv sage
wir svmen vns mit den maeren | ce wormz an den rin
iwer boten solden | nv ce bvrgvnden sin
do sprach der kvnich gvnther | ir habet mir war geseit
vns waere ce der selben verte | niemen so bereit
als ir min frivnt her hagene | nv ritet in min lant
di mine hovereise | tvt in niemen baz bechant
des antwurte hagene | ich pin niht bote gvt
lat mich pflegen der chamere | beliben vf der flvt
ia wil ich bi den vrowen | behivten ir gewant
vnz wir si bringen | in der bvrgende lant
nv pitet sifride | fveren di poteshapft
der chan si wol gewerben | mit ellenthaffter crapft
versage er iv di reise | ir svlt mit gvten siten
dvrch iwer swester willen | der bete in vrivntlichen piten
er sande nach dem reken | der chom do man in vant
er sprach sit wir heim nahen | in miniv lant
so sold ich poten senden | der lieben swester min
vnt miner mvter | daz wir nahen an den rin
des ger ich an ivch sifrit | nv leistet minen mvt
daz ich ez iemer diene | sprach der degen gvt
do widerredete iz sifrit | der vil chvne man
vnz daz in gvnther | sere vlegen began
er sprach ir svlt riten | durch den willen min
vnt ovch dvrch crimhilde | daz shone magedin
daz ez mit mir verdiene | div herlichiv meit
do daz gehorte sifrit | do was der recke vil bereit
nv enbietet swaz ir wellet | des wirt niht verdaget
ich wil iz gerne werben | dvrch di vil shonen meit
ziwiv sold ich verzihen | di ich in hercen han
swaz ir gebietet | daz ist alliz getan
so saget miner mvter | vten der chvnegin
daz wir an dirre verte | in hohen mvte sin
lat wizzen mine brvder | wi wir geworben han
ir svlt ovch vnser frivnde | disiv maere horen lan
di minen schonen swester | di svlt ir niht verdagen
den min vnt prvnnhilde dienest | den svlt ir der maegde sagen
vnt ovch dem gesinde | vnt allen minen man
darnach ie ranch min herce | wi wol ich daz verendet han
vnt sagt oertwine | dem liebem naeven min
daz er heizze sidelen | ce wormez an den rin
vnt ander mine mage | sol man wizzen lan
ich wil mit prvnnhilde | groze hohzite han
vnt sage miner swester | so si daz habe vernomen
daz ich mit miner swester | si ce lande chomen
daz si mit vlize enpfahe | di lieben trivtinne min
daz wil ich immer diende | vmb crhimhilde sin
sifrit der herre | balde vrlovp genam
von vrovn prvnnhilde | als im wol gezam
virz allem ir gesinde | do reit aer an den rin
ez chvnde in dirre werlde | ein bot bezzer niht gesin
mit vier vnt zweinzech recken | ce wormez er do reit
des chvneges chom er ane | do daz wart geseit
allez daz gesinde | mvte iamers not
si vorhten daz ir herre | dort beliben waere tot
do rbeizten si von rossen | vil hohe stvnt ir mvt
vil schiere chom in giselher | der ivnge chvnech gvt
vnde gernot sin brvder | wi bald er do sprach
do er den chvnich gvnther | niht bi sifride sach
sit willechomen sifrit | ir svlt mich wizen lan
wa ir minen brvder | den kvnich habt verlan
div prvnnhilde sterche | in wen vns hat benomen
so waere ir hohiv minne | vns ce grozem shaden chomen
di angest lat beliben | iv vnt den magen sin
iv enbivtet sinen dienest | der liebe hergeselle min
den liez ich wol gesvnden | er hat mich iv gesant
daz ich sin bote waere | mit maeren her in iwer lant
ir svlt daz ahten shiere | swi so daz geshaehe
daz ich di kvneginne | von iwer swester saehe
di sol ich lazen hoeren | waz in enboten hat
gvnther vnt prvennhilt | ir dinch in hohe stat
do sprach der ivnge giselher | da svlt ir zv zir gan
da habt ir miner swester | vil liebe angetan
si treit ovch michel sorge | vmb den prvoder min
div magt siht ivch gerne | des wil ich iwer bvrge sin
do sprach der herre sifrit | swaz ich ir dienen chan
daz sol vil willechlichen | mit triwen sin getan
wer saget nv den vrowen | daz ich dar wil gan
des wart do bote giselher | der vil waetliche man
giselher der snelle | zv siner mvter sprach
vnt ovch ce siner swester | da er si beide sach
vns ist chomen sifrit | der helt vz niderlant
in hat min brvder gvnther | her ce rine gesant
er bringet vns div maere | wi ez vmb den kvnich ste
nv svlt ir im erlovben | daz er ce hove ge
er sagt div rehten maere | her von islant
noch was den edelen vrowen | michel sorge bechant
si sprvngen nach ir waete | do leiten si sich an
si baten sifride | hin ce hove gan
daz tet er willechlichen | want er si gerne sach
crhimhilt div edele | zv im gvetlichen sprach
sit willechom her sifrit | ritter lobelich
wa ist min brvder gvnther | der edel kvnich rich
von prvnnhilde chrepfte | ich waen wir in han verlorn
owe mich armer maegde | daz ich ce der werlt ie wart geborn
do sprah der ritter chvene | nv gebt mit botenprot
ir vil schone vrowen | ir waeinet ane not
ich liez in wol gesvnden | daz tvn ich iv bechant
si habent mich iv beide | mit den maeren her gesant
iv enbivtet holden dienest | er vnt div wine sin
mit vrivntlicher liebe | vil edeliv chvenegin
nv lazet iwer weinen | si wellent shiere chomen
si het in manigen citen | so liebez maere niht vernomen
mit snewizzen geren | ir ovgen wolgetan
wishete si nach trehin | danchen si began
dem boten dirre maere | div ir waren chomen
do was ir michel trvren | vnt ir weinen benomen
si bat den boten sitzen | des was er vil bereit
do sprach div minnechliche | mir waere niht ce leit
ob ich dem boten miete | solde gebin min golt
darzv sit ir ce riche | ich wil iv immer wesin holt
op ich nv eine hete | sprach er drizech lant
so enpfienge ich doh gerne | gab vz iwerr hant
do sprach div tvgentriche | nv sol ez sin getan
si hiez den chamaeraer | nach der botenmiete gan
vier vnt zweinzech povge | mit gesteine gvt
di gap si im ce miete | so stvnt des heldes mvt
er woldes niht behalden | er gab iz sa cehant
ir naehestim ingesinde | di er ce kemnaten vant
ir mvter bot ir dienest | in vil gvotlichen an
ich sol iv sagen maere | sprach der chvne man
wes ivch bitet gvnther | so er chvmt an den rin
ob ir daz vrowe leistet | er well iv immer waege sin
di sinen richen geste | des hort ich in gern
daz ir di wol enpfahet | vnd svlt in des gewern
daz ir gegin im ritet | fver wormez an den sant
des sit ir von dem chvenege | mit rehten triwen gemant
do sprach div minnechliche | des bin ich vil bereit
swaz ich im chan gedienen | daz ist im vnverseit
mit vrivntlichen triwen | so sol ez sin getan
do merte sich ir varwe | di si vor liebe gewan
ez en wart nie bote enpfangen | deheines fvrsten baz
getorste si in chvessen | div vrowe taete daz
wi rehte minnechlich | er von den vrowen shiet
do taten bvrgende | als in sifrit geriet
sindolt vnt hvnolt | vnt rvnolt der degen
vil grozer vmmvze | mvsen do pflegen
rihten daz gesidele | vor wormez vf den sant
des chvniges shapfere | man mit arbeiten vant
ortwin vnt gere | di ne wolden daz niht lan
si sanden nach den frivnden | allenthalben dan
si chvndeten in di hohzit | div da solde sin
da cierten sich engegene | div vil shonen magdin
der palas vnt di wende | daz was vberal
gecieret gegen den gesten | der gvntheres sal
der wart vil wol becimert | dvrch manegen vremden man
disiv vil starche hohzit | div hvp sich vil vrolichen an
do ritten allenthalben | di waege dvrch daz lant
der drier chvnege mage | di hete man besant
daz si den solden warten | di in da wolden chomen
da wart vzer valde | vil richer waete genomen
do sagete man div maere | daz man riten sach
di prvnnhilde vrivnde | do hovp sich vngemach
von des volches crepfte | in bvrgenden lant
hey waz man chvener daegene | da ce beiden siten vant
do sprach div shone crimhilt | ir miniv magedin
di an dem antpfange | mit mir wellen sin
di svchen vz den chisten | div allerbesten chleit
so wirt vns von den gesten | lob vnt ere geseit
do chomen ovch di rechen | di hiezen tragen dar
di herlichen saetele | von rotem golde gar
di vrowen solden riten | ce wormez an den rin
bezzer pferhtgereite | div chvnden niender sin
hey waz da lihtes goldes | von den moeren shein
in lvhte von den zovmen | vil manich edelstein
di gvldinen shaemel | ob liehem pfelle gvt
di braht man den vrowen | si waren vrolich gemvt
vffe dem hove waren | div vrowenpferht bereit
den edeln ivnchvrowen | als ich iv han geseit
div smalen fvrbvge | sach man di moeren tragen
von den besten siden | da von iv iemen chvnde gesagen
sehs vnt ahzec vrowen | sach man da fver gan
di gebende trvogen | zv crimhilde dan
chomen di vil schone | vnt trvgen lihtiv kleit
da chom ovch gecieret | maich waetlichiv meit
fvmpfcech vnt viere | von bvergvnde lant
ez waren ovch di hohsten | di man da inder vant
di sach man da valvahse | vnder liehten porten gan
des e der chvnich gerte | daz wart mit vlize getan
si trvgen richen pfellel | di besten di man vant
vor den vremden recken | so manich gvt gewant
daz ir genvege shone | ce rehte wol gezam
er waere in swachem mvte | der ir deheiner waere gram
von zobel vnt von harme | vil man da chleider vant
da wart vil wol gecieret | manich arm vnt hant
mit povgen ob den siden | di si da solden tragen
iv en chvnde diz vlizen | ce ende niemen gesagen
vil manigen gvertel | spaehen rich vnt lanch
vber liehtiv chleider | vil manich hant do swanch
vf edel roche ferrans | von pfelle vz arabi
den aedelen ivnchfrowen | was vil hoher frevden bi
ez wart in fvorgespenge | manich shoniv meit
genaet vil minnechliche | ez moeht ir wesin leit
der ir vil liehtiv varwe | niht lvhte gegen der wat
so shones ingesindes | nv niht chvnges chvnne hat
do di vil minnechlichen | nv trvgen ir gewant
di si da fvoren solden | di chomen dar cehant
der hochmveten recken | was ein vil michel crapft
man trvch ovch dar mit shilden | vil manich esshinen schapft