Do si nv waren chomen | alle vffe den sant
der kvenech begonde vragn | wer sol vns dvrch daz lant
di rehten wege wisen | daz wir niht irre varn
do sprach der starche volker | daz sol ich eine bewarn
nv enthaltet ivch sprach hagene | ritter vnde chneht
man sol frivnden volgen | ia dvnchet ez mich reht
vil vngefvegiv maere | div tvn ich iv bechant
wir en chvmen nimmer wider | in bvergonden lant
daz sageten mir zwei merwip | hivte morgen frv
daz wir niht chomen widere | nv rat ich waz man tv
daz ir ivch waffent helde | ir svlt ivch wol bewarn
wir han hi starche fiende | daz wir gewaerliche varn
ich wande an lvgen finden | div wilden merwip
si iahen daz gesvnder | vnser deheines lip
wider ze lande choeme | niwan der kappelan
darvmb ich in wolde so gerne | hivt ertrenchet han
do flvgen disiv maere | von schare ce shar
des wurden snelle helde | vor leide missevar
do si begonden sorgen | vf den herten tot
an dirre hovereise | des gie in waerliche not
da ze moeringen | si waren veber chomen
da dem elsen vergen | der lip was benomen
do sprach aber hagene | sit daz ich fiende han
verdienet vf der straze | wir werden sicherlich bestan
ich slvch den selben vergen | hivte morgen frv
si wizen wol div maere | nv griffet helde zv
ob gelpfrat vnd else | hivte hi beste
vnser ingesinde | daz iz in schaedelich erge
ich erchenne si so chvene | ez wirdet niht verlan
div ross div svlt ir lazen | deste sanfter gan
daz des iemen wane | wir vliehen vff den wegen
des rates wil ich volgen | so sprach giselher der degen
wer sol daz ingesinde | wisen veber lant
si sprachen daz tv volker | dem ist ez hie wol bechant
stige vnd straze | der chvene spileman
e daz mans vollen gerte | man sach gewaffent stan
den snellen videlaere | den helm er vff gebant
in herlicher varwe | was sin wichgewant
er bant ovch ce sinem shaffte | ein zeichen daz was rot
sit chom er mit den kvenegen | in eine groezliche not
do was tot des vergen | gelpfrate chomen
mit gewissem maere | do het ez ovch vernomen
else der vil starche | ez was in beden leit
si sanden nach ir helden | di waren schiere bereit
in vil chvrcen ziten | ich wilz ivch hoeren lan
sach man zv in riten | di schaden heten getan
in starchen verlivgen | vil vngefvegiv her
der chomen gelpferate | wol siben hvndert oder mer
do si ir grimmen fienden | begonden riten nach
ia beiten si ir herren | den was ein teil ze gach
nach den chvenen gesten | si wolden anden ir zorn
des wart der herren frivnde | sider mer verlorn
do hete von tronege hagene | wol gefveget daz
wi mohte siner mage | ein helt gehveten baz
er pflach der nachhvte | mit den sinen man
vnd danchwart sin brvder | daz was vil wislich getan
in was des tages cervnnen | des en heten si niht mer
er vorhte an sinen vrivnden | leit vnde ser
si riten vnder shilden | dvrch der beyrlant
danach in chvrcer wile | di helde wurden angerant
beidenthalp der straze | vnd hinden vaste nach
si horten hveue chlaffen | dem livte was ce gach
do sprach der chvene danchwart | man wil vns hi bestan
nv bintet vf di helme | daz dvnchet mich raetlich getan
si hielten ab ir verte | als iz mvste sin
si sahen in der finster | der liehten schilde schin
do ne wolde hagene | niht langer si verdagen
wer iaget vns vf der straze | daz mvs im gelpfrat do sagen
do sprach der margrave | vz beyerlant
wir svchen vnser viende | vnde haben hernach gerant
ine weiz niht wer mir hivte | minen vergen slvch
der was ein helt cen handen | des ist mir leide genvch
do sprach von tronege hagen | was der verge din
der wold vns niht fveren | des ist div schvlde min
do slvch ich den recken | deiswar des gie mir not
ich het von sinen handen | vil nach gewunnen den tot
ich bot im ce miete | golt vnd gewant
daz er vns vberfvrte | helt in din lant
do zvrnde er so sere | daz er mich do slvch
mit einer starchen shaltn | des was ih grimme genvch
do chom ich cem swerte | vnd wert im sinen zorn
mit einen starchen wunden | des wart der helt verlorn
daz bringe ich iv ce svne | swi ivch dvnchet gvt
do gie ez an ein striten | si warn herte gemvt
ich wesse wol sprach gelpfrat | do hi fver gereit
gventher vnd sin gesinde | daz vns taete leit
hagen von tronege | nv sol er niht genesen
fver des vergen ende | der helt mvz hi pverge wesen
si neigeten veber schilde | ce stichen nv div sper
gelpfrat vnd hagene | in was zein ander ger
else vnd danchwart | vil herliche riten
si versvchten wer si waren | da wart vil grimme gestriten
wi moehten sich versvchen | immer helde baz
von einer starchen tioste | hinder daz ross gesaz
hagen der chven | von gelpfrates hant
im brast daz fverbvege | do wart im striten bechant
von ir ingesinde | der crach der sheffte shal
do erholt ovch sich do hagane | der e was ce tal
chomen von dem stiche | nider an daz gras
er waene vnsanftes mvtes | wider gelpfrate was
wer in div ross behielte | daz ist mir vmbechant
si waren zv der erden | chomn vf den sant
hagen vnd gelpfrat | einander lieffen an
des hvlfen ir gesellen | daz in wart striten chvnt getan
swi pitterliche hagen | ce gelpfrate spranch
der edel margrave | des schildes hin im swanch
ein michel stvche | deiz fiwer draete dan
des was vil nach erstorben | der chven gventheres man
do begonde er rveffen | danchwarten an
hilf mir lieber brvder | ia hat mich bestan
ein helt cen sinen handen | dern lat mich niht genesen
do sprach der chven danchwart | des sol ich sheidaer wesen
der helt do spranch dar naher | vnd slvch im einen slach
mit einem sharffen waffen | davon er tot gelach
else wolde gerne | rechen do den man
er vnd sin gesinde | schieden shedeliche dan
im was erslagen der brvder | selbe wart er wunt
wol ahzech siner degene | beliben da cestvnt
mit dem grimmen tode | der herre mvose dan
flvhtechlichen | von den gventheres man
do di von beyerlande | wichen vz dem wege
do hort man nachhellen | di vreislichen slege
do iageten di von tronege | ir fianden nach
di sin niht en kelten wandn | den was allen ce gach
do sprach an der flvehte | danchwart der degen
wir svln wider wenden | balde vf disen wegen
vnd laze wir si riten | si sint von blvte naz
gahe wir cen frivnden | ich rate waerlichen daz
do si hin wider chomen | da der shade was geshehen
do sprach von tronege hagene | helde ir svlt besehen
wes vns hi gebreste | oder wen wir han verlorn
hi in disem strite | dvrh den gelpfrades zorn
si heten vlorn viere | di mvsen si verchlagen
di waren wol vergolten | da wider was erslagen
der von beyerlande | hvndert oder baz
des waren den von tronege | ir schilde trvebe vnd blvtes naz
ein teil schein vz den wolchen | des liehten manen prehen
do sprach aber hagene | niemen sol veriehen
den minen lieben herren | waz wir hi han getan
lat siv vnze morgen | ane sorge bestan
do si nv nach in chomen | di dort striten e
do tet dem ingesinde | div mvede harte we
wi lange svl wir riten | sprach manich man
do sprach der chvene danchwart | wir mvgen niht herberge han
ir mvezet alle riten | vnz ez werde tach
volker der snelle | der des gesindes pflach
bat den marshalch vragen | wa svl wir hinte sin
da gerasten vnser moere | vnd ovch di liebn herren min
do sprach der chvene danchwart | ine chans iv niht gesagen
wir en mvegen niht geruwen | e iz beginne tagen
swa wirz danne vinden | da legen vns an ein gras
do si div maere horten | wi leit in svemelichen was
si beliben vnvermeldet | des heizen blvtes rot
vnz daz div svnne | ir liehtez schinen bot
dem morgen veber berge | daz ez der kvenich sach
daz si gestriten heten | der helt vil zornechlichen sprach
wi nv frivnt hagene | iv waen versmahet daz
daz ich pi iv waere | da iv di ringe naz
svs wurden von dem blvte | wer hat daz getan
er sprach daz tet else | der het vns naehten bestan
dvrch den sinen vergen | wir wurden angerant
da slvch gelpfraten | mins brvder danchwarten hant
sit entran vns else | des twang in michel not
in hvndert vnd vns viere | beliben in dem strite tot
wir chvnnen niht bescheiden | wa si sich leiten nider
alle di lantlivte | di gevriesshen sider
daz ze hove fvren | der edeln vten chint
si wurden wol enpfangen | da ze pazowe sint
der edeln chvenege oheim | der bisshoff pilgrin
dem wart vil wol ze mvte | do di neven sin
mit also vil recken | chomen zv zim in daz lant
daz er in willech waere | daz wart in schier bechant
si wurden wol enpfangen | von vrivnden vf den wegen
da ze pazowe | man chonde ir niht gepflegen
si mvsen veberz wazzer | da si fvnden velt
da wurden vf gespannen | hvtten vnde gecelt
si mvsen da beliben | allen einen tach
vnd ovch di naht mit vollen | wi shon man ir pflach
darnach si mvsen riten | in rvedegeres lant
dem wurden ovch div maere | darnach vil schiere bechant
do di wegemveden | rowe genamen
vnde si dem lande | naher quamen
do fvndens vf der marche | slaffende einen man
dem von tronege hagen | ein starchez waffen an gewan
ia was geheizen eckewart | der starche ritter gvt
er gewan darvmb | einen trvrigen mvt
da er verlos daz waffen | von der helde vart
di march rvedegeres | di fvndens vebele bewart
owe mir dirre schande | sprach do eckewart
ia riwet mich vil sere | der bvrgonden vart
sit ich sifride vlos | sit was min frevde cergan
owe herre rvedger | wi han ich wider dich getan
do hort vil wol hagene | des edelen recken not
er gab im wider sin waffn | vnd sehs povge rot
di habe dir helt ce minnen | daz dv min frivnt sist
dv bist ein degen chvene | swi eine dv vffe der marche list
got lon iv iwerr povge | sprach do ecchewart
doch riwet mich vil sere | zen hivnen iwer vart
ir slvget sifriden | man ist hie gehaz
daz ir ivch wol behvetet | an triwen rat iv ich daz
nv mveze vns got behveten | sprach do hagene
ian hant niht mere sorge | dise degene
wan vmb di herberge | di chvenige vnd ovch ir man
wa wir in disem lande | noch hinte nahtselde han
div ross sint vns verdorben | vf den herten wegen
vnt der spise cervnnen | sprach hagen der degen
wir finden iz ninder veile | vns waere wirtes not
der vns noch hinte gaebe | dvrch sine tvgende sin brot
do sprach aber eckwart | ich zeih iv einen wirt
daz ir ce hvse selten | so wol bechomen birt
in deheinem lande | als iv hi mach geschehen
ob ir vil snelle degene | wellet rvedgern sehen
der sizet vf der straze | vnd ist der beste wirt
der ie chom ce hvse | sin herce tvgende birt
also der sveze meye | daz gras mit blvmen tvt
swenne er sol helden dienen | so ist er vroelich gemvt
do sprach der kvnech gventher | welt ir min bote sin
ob vns welle enthalten | dvrch den willen min
min lieber frivnt rvedger | mine mage vnd vnser man
daz wil ih immer dienen | so ich allerbeste chan
der bote pin ich gerne | sprach do eckewart
mit vil gvtem willen | hvb er sich an di vart
vnd sagete do rvedgere | als er het vernomen
im was in manigen ziten | niht so lieber maere chomen
man sah ce bechelaren | ilen einen degen
selbe erchande in rvedger | er sprach vf disen wegen
dort her gahet eckewart | ein criemhilde man
er wande daz di viende | im heten leide getan
do gi er fver di porten | da er den boten vant
daz swert er ab gvrte | vnd leitez von der hant
div maere div er brahte | wurden niht verdaget
den wirt vnt sine frivnde | ez wart in schiere gesaget
er sprach cem margraven | mich hat zv ziv gesant
gventher der herre | von bvrgonden lant
vnd giselher sin brvder | vnd ovch gernot
der reckn ieslicher | iv sinen dienest her enbot
daz selbe hat ovch hagene | vnd voelker
mit triwen vlizechliche | noch sage ich iv mer
daz iv des kveneges marsshalch | bi mir daz enbot
daz den gvten chnehten | waere iwer herberge not
mit lachendem mvnde | antwurte rvedger
nv wol mich dirre maere | daz di kvenge her
daz si gervchent miner dieneste | der wirt in niht verseit
choment si mir ce hvse | des pin ich vro vnt gemeit
danchwart der marshalch | der hiez ivch wizzen lan
wen ir ce hvse bmit in soldet han
sehzech sneller recken | vnd tvsent ritter gvt
vnd nivn tvsent chnehte | do wart er vrolich gemvt
nv wol mich dirre geste | sprach do rvedeger
daz mir choment ce hvse | dise geste her
den ich noch vil selten | iht gedienet han
nv ritet in engegene | beide mage vnde man
do ilten zn den rossen | ritter vnd kneht
swaz in gebot ir herre | daz dvhtes alle reht
do liezen sie in der dienste | zogen deste baz
noch en weste es niht vrov goetelint | div in ir chemenaten saz