Der sweher criemhilde | gie dar er si vant
er sprach cer chveneginne | wir svln in vnser lant
wir waen vnmaere geste | bi dem rine sin
criemhilt vil liebiv vrowe | nv vart ir zv den landen min
sit daz vns vntriwe | ane hat getan
hi in disen landen | des iwern edeln man
des svlt ir niht engelten | ich vil iv waege sin
dvrch mines svns liebe | des svlt ir ane zwivel sin
ir svlt haben vrowe | allen den gewalt
den iv e taete chvnde | sifrit der degen balt
daz lant vnd ovch div chrone | daz si iv vndertan
iv svln gerne dienen | alle sifrides man
do saget man den chnehten | si solden riten dan
do wart ein michel gahen | nach rossen getan
bi ir starchen vienden was | in ze wesin leit
den vrowen vnt den megden | hiez man svchen div chleit
do der kvnich sigemvnt | wolde sin geriten
do begonde criemhilt | di ir mage biten
daz si bi ir mvter | solde da bestan
do sprach div vrowe herre | daz chvnde niemer ergan
wi mohten ich den immer | mit ovgen angesehen
von dem mir armem wibe | so leide ist geschehen
do sprach der ivnge giselher | vil liebiv swester min
dv solt dvrch dine triwe | hi bi diner mvter sin
di dich da habent beswaerent | vnde betrvebet den mvt
der bedarftv niht ce dienste | nv zer min eines gvt
si sprach zv dem rechen | ia ne mag es niht geschehen
vor leide mvoz ich sterben | swenne ich hagenen mvse sehen
des tvn ich dir ce rate | vil liebiv swester min
dv solt bi dinem brvder | giselhere sin
ia wil ich dich ergezzen | dines mannes tot
do sprach div gotes arme | des waere criemhilde not
do ez ir der ivnge giselher | so gvetlich erbot
do begonde vlegen | vte vnd gernot
vnd ir getriwe mage | si baten si da bestan
si hete lvecel chvennes | vnder sifrides man
si sint iv alle vremde | so sprach gernot
ez en lebet so starcher niemen | er ne mveze ligen tot
daz bedencht liebiv swester | vnd troestet iwern mvt
belibt bi den vrivnden | daz wirt iv waerlichen gvt
si lobte giselhern | si wolde da bestan
div ross gezogen waren | den sigemvndes man
als si wolden riten | cer nibelvnge lant
do was ovch vfgesovmet | al der recken gewant
do gie der herre sigemvnt | zv criemhilde stan
er sprach zv der vrowen | di sifrides man
nv warten bi den rossen | nv svl wir riten hin
wand ich vil vngerne | bi den bvergonden bin
do sprach div vrowe criemhilt | mir ratent di vrivnde min
swaz ich han getriwen | ich svl hie bi in sin
ich habe niemen mage | in nibelvnge lant
vil leit was iz sigemvnde | do erz an criemhilde ervant
do sprach der kvenich sigemvnt | lat iv niemen sagen
vor allen minen magen | svlt ir di chrone tragen
also gewaltechliche | als ir e habt getan
ir en svlt des niht engelten | daz wir den helt verloren han
vnd vart ovch mit vns wider | dvrch iwer chindelin
daz en svlt ir niht vrowe | weise lazen sin
swenne iwer svn gewahset | der trostet iv den mvt
di wile sol iv dienen | manich helt chvne vnd gvt
si sprach herre sigemvnt | ia ne mach ich riten niht
ich mvz hie beliben | swaz halt mit geschit
bi den minen magen | di mir helfen chlagen
do begonden disiv maere | den gvten recken missehagen
si sprachen al geliche | so moehte wir wol iehen
daz vns allererste | waere leit geschehen
woldet ir beliben | bi vnsern vinden hie
so geritten hovereise | noch helde sorchlicher nie
ir svlt ane sorge | got bevolhen varn
man git iv gvt geleite | ich heiz ivch wol bewarn
zv sigemvndes lande | min liebez chindelin
daz sol vf genade | iv rechen wol bevolhen sin
do si wol vernamen | daz si niht wolde dan
do weinten al geliche | di sigemvndes
wi rehte iamerlichen | schiet do sigemvnt
von vrovn criemhilde | do was im vngemvete chvnt
so we der hohgecite | sprach do der kvnech her
ez geschit von chvrcewile | hinfvr nimmer mer
kvnige noch sinen magen | daz vns ist geschehen
man sol nimmer mere | hi cen bvergonden sehen
do sprachen offenliche | di sigemvndes man
ez mohte noch div reise | in diz lant ergan
so wir den reht erfinden | der vns den herren slvch
si habent von sinen magen | starcher viende genvch
er chvste criemhilden | wi iamerlichn er sprach
do si beliben wolde | vnd er daz reht ersach
nv riten vrevden ane | heim in vnser lant
alle mine sorge | sint mir erste nv bechant
si riten an geleite | von wormez an den rin
si mohten wol des mvtes | vil sicherlichen sin
ob si in vientschepfte | wuerden angerant
daz sich weren wolde | der chvnen nibelvnge hant
si ne gerten vrlovbes | da ze cheinem man
do sah man gernot | vnd giselheren gan
zv zim minnechlichen | im was sin schade leit
des brahten in wol inne | di helde chvne vnt gemeit
do sprach gezogenlichen | der fvrste gernot
got weiz daz wol von himele | an sifrides tot
gewan ich nie di schvlde | daz ich daz horte sagen
wer im hie vient waere | ich sol in pilliche chlagen
do gab in gvt geleite | giselher daz chint
er brahte sorgende | vz dem lande sint
den kvenich mit sinen recken | heim ce niderlant
wi lvecel man der mage | darinne vroelichen vant
wi si nu gefveren | des chan ich niht gesagen
man horte hie zallen ziten | criemhilde chlagen
daz ir niemen troste | daz herce vnt ovch den mvt
ez en taete giselher | der was getriwe vnde gvt
prvnhilt div schoene | mit vbermvete saz
swaz geweinte criemhilt | vnmaer was ir daz
si ne wart ir gvter triwe | nimmerme bereit
sit getet ir ovch vrov criemhilt | div vil hercenlichen leit