Do div edel criemhilt | also verwitwet wart
bi ir ime lande | der grave ecchewart
beleip mit sinen mannen | der dienet ir zallen tagen
der half ovch siner vrowen | sinen herren diche chlagen
ze wormez bi dem mvnster | ein gezimber man ir sloz
wit vnd vil michel | rich vnd groz
da si mit ir gesinde | sit ane vrevde saz
si was cer chirchen gerne | vnd tet vil gvetlichen daz
da man begrvb ir vriedel | wi selten si daz lie
mit trvregem mvte | si alle cit dar gie
si bat got den gvten | siner sele pflegen
vil diche wart beweinet | mit grozzen triwen der degen
vte vnd ir gesinde | trosten si zaller stvnt
do was ir daz herce | so grozliche wunt
ez chvnde niht vervahen | swaz man ir trostes bot
si hete nach liebem vrivnde | di allergrosten not
di nach liebem manne | ie mer wip gewan
man mohte ir michel tvgende | chiesen wol daran
si chlagete vnz an ir ende | di wile wert si der lip
sit rach sich wol mit ellen | des chvenen sifrides wip
svs saz si nach ir leide | daz ist alle war
nach ir mannes tode | wol vierdehalbez iar
daz si ce gvnther | nie dehein wort gesprach
vnt ovch ir vient hagenen | in der cite nie gesach
do sprach der helt von tronege | moht ir daz tragen an
daz ir iwer swester | ce vrivnde mohtet han
so chome ce disen landen | daz nibelvnges golt
des moht ir wol gewinnen | wuerd vns div chvneginne holt
er sprach wir svln iz versvchen | mine brvder sint ir bi
di svl wirz piten werben | daz si vnser vrivnt si
ob virn ir angewinnen | daz si daz gerne sehe
ine truwes niht sprach hagene | daz daz immer geschehe
do hiez er ortwinen | hin ce hove gan
vnt den margraven geren | do daz was getan
man braht ovch gernoten | vnd giselher daz chint
si versvchtenz vrivntliche | an vrovn criemhilde sint
prvnhilt div schoene | mit vebermvete saz
vrowe ir chlaget ce lange | den sifrides tot
iv wil der chvenich rihten | daz er sin niht hat erslagen
man horet ivch zallen citen | so rehte grozlichen chlagen
si sprach des zihet in niemen | in slvch div hagenen hant
wa man in verhowen solde | do er daz an mir ervant
wi moht ich des getruwen | daz er im waere gehaz
ich hete wol behvtet | sprach div chvneginne daz
daz ich niht vermeldet | hete sinen lip
so lieze ich nv min weinen | ich vil armes wip
holt wirt ich in nimmer | di ez da hant getan
do begonde vlehen giselher | der vil waetliche man
ich wil den chvenich grvezen | do si im des veriach
mit sinen besten vrivnden | man in vor ir sach
do ne torste hagen | fvr si niht gegan
wol wesse er sine schvlde | er het ir leide getan
do si verchiesen wolde | vf gvnthern den haz
ob er si chvessen solde | ez zaeme im deste baz
waere ir von sinem rate | leide niht getan
so moeht er vnzwifellichen | zv criemhilde gan
ez en wart nie svne | mit so vil traehen me
gefveget vnder vrivnden | ir tet ir schade we
si verchos vf si alle | wan vf den einem man
in het erslagen niemen | ez hete hagen getan
darnach vil vnlange | trvgen si daz an
daz div vrowe criemhilt | den grozen hort gewan
von nibelvnge lande | vnd fvrten an den rin
er was ir morgengabe | er solt ir pilliche sin
darnach fvr giselher | vnd gernot
ir ahzech hvndert mannen | criemhilt do gebot
daz sin holen solden | da er verborgen lach
da sin der degen albrich | mit sinen besten vrivnden pflach
do man di von dem rine | nach dem schatze chomen sach
albrich der vil chvene | zv sinen vrivnden sprach
wirn getverren ir des hordes | vor gehaben niht
sit sin ce morgengabe | div edel kveneginne ihit
doch wurdez nimmer | sprach albrich getan
niwan daz wir vebele | da verlorn han
mit samt sifrit | di gvten tarnhvt
want di trvch alle cite | der schoenen criemhilde trvt
nv ist ez sifride | leider vbel chomen
daz vns di tarnchappen | hat der helt benomen
vnt daz im mvse dienen | allez dize lant
do gie der chameraere | da er di slvzzel vant
ez stvnden vor dem berge | di criemhilde man
vnd ovch ein teil ir mage | den shaz den hiez man dan
tragen zv dem scheffe | an div schiffelin
den fvrt man vf den vnden | vnz ze berge an den rin
nv mveget ir von dem horde | wunder horen sagen
swaz zwelf chanzwagene | meiste mohten tragen
in vier tagen vnd nahten | von dem berge dan
ovch mvose ir ietslicher | des tages dristvnt gan
ez en was niht anders | wan steine vnd golt
vnt ob man al di werlde | het davon versolt
si ne waere niht | minner einer marche wert
ia ne hetes schvlde | niht gar hagen gegert
der wunhs der lach darvnder | von golde ein rvetelin
der daz het erchvnnet | der mohte meister sin
wol in aller werld | veber einn ietslichen man
der albriches mage | chom vil mit gernote dan
do si den hort behielten | in gvntheres lant
vnd sih es div chveneginne | allererst vnderwant
in chamer vnd in tvernen | sin wart vil getragen
man gehorte nie daz wunder | von gvte mere gesagen
vnd waere sin tvsent stvnde | noch alse vil gewesen
vnd solt der herre sifrit | gesvnder sin gewesen
bi im waere criemhilt | hende bloz bestan
getriwer wibes chvenne | ein helt ni mer gewan
do si den hort nv hete | do brahtes in daz lant
vil vnchvnder rechen | ia gap der vrowen hant
daz man so grozzer milte | mere ni gesach
si pflach vil gvter tvgende | des man der chveneginne iach
den armen vnt den richen | begonde si nv geben
daz da reite hagene | ob si solde leben
noch decheine wile | daz si so manigen man
in ir dienst gewunne | daz ez in leide mvs ergan
do sprach der chvenech gvnther | ir ist lip vnd gvt
zwiv sol ich daz wenden | swaz si damit getvt
ia derwap ich daz vil chvme | daz si mir wart so holt
nv en rvchen war si teile | ir silber vnd ir golt
hagen sprach ce dem chvnige | ez solde ein frvmer man
deheinem einem wibe | niht des hordes lan
si bringet ez mit gabe | noch vf den tach
daz vil wol geriwen | di chvenen bvrgonden mach
do sprach der kvnich gvnther | ich swuor ir einen eit
daz ich ir getaete | nimmer mere leit
vnd wil es fvrbaz hveten | si ist div swester min
do sprach aber hagene | lat mich den schvldigen sin
ir svmeliche eide | waren vmbehvht
do namen si der witwen | daz creftige gvt
hagen si der slvzzel | aller vnderwant
daz zvrnde ir brvder gernot | do er daz rehte bevant
do sprach der herre giselher | hagen hat getan
vil leides miner swester | ich sold iz vnderstan
waere er niht min mag | ez gienge im an den lip
iteniwez weinen | tet do sifrides wip
do sprach der herre gernot | e daz wir immer sin
gemvet mit dem golde | wir soldenz in den rin
allez heizen senchen | daz wer wol getan
si gie vil chlegeliche | fver ir brvder gvnthere stan
si sprach vil lieber brvder | dv solt gedenchen min
beidiv libes vnd gvtes | soltv min voget sin
do sprach er zv der vrowen | daz sol sin getan
als wir nv chomen widere | wir haben ritens wan
der kvenich vnd sine mage | rvmten do daz lant
di allerbesten darvnder | di man inder vant
niwan hagen aleine | der beleip da dvrch haz
den er trvch criemhilde | vnt tet vlizechliche daz
e daz der chvenich riche | waere wider chomen
di wile hete hagene | den shaz vil genomen
er schvtten da ce loche | allen in den rin
er wand er sold in nizen | des en chvnde niht gesin
di fversten chomen widere | mit in vil manich man
criemhilt ir schaden grozzen | chlagen began
mit meiden vnt mit vrowen | in was harte leit
gerne waer ir giselher | aller triwen bereit
do sprachen si gemeine | er hat vbele getan
er ntweich der fvrsten zorne | also lange dan
vnz er gewan ir hvlde | sie liezen in genesin
do ne chvnde im criemhilt | nimmer viender sin gewesin
e daz von tronege hagene | den shaz also verbarch
do heten siz gevestent | mit eiden also starch
daz er verholn waere | vnz ir einer mohte leben
si ne chvnden ins selben | noch niemen ander gegeben
mit itenuewen leiden | beswaeret was ir mvt
vmb ir mannes ende | vnt do si ir daz gvt
also gar genamen | do ne gestvnt ir chlage
des libes nimmer mere | vnz an ir ivngesten tage
nach sifrides tode | daz ist alwar
si wonte in manigem sere | drivcehn iar
daz si des recken todes | vergezzen chvnde niht
si was im getriwe | des ir div meiste menige iht