Also der chvene danchwart | vnder di tver getrat
daz eceln gesinde | er hoher wichen bat
mit blvte was bervnnen | allez sin gewant
ein vil starchez waffen | daz trvg er bloz an siner hant
vil lvt rief do danchwart | zv dem degene
ir sitzet al ce lange | brvder hagene
iv vnde got von himele | chlag ich vnser not
ritter vnde knehte | sint in den herbergen tot
er rief im hin engegene | wer hat daz getan
daz het der herre blodelin | vnde sine man
ovch hat ers ser engolten | daz wil ich iv sagen
ich han mit minen handen | im sin hovbet abe geslagen
daz ist ein schade chleine | sprach aber hagene
da man saget maere | von einem degene
ob er von rechen henden | verlivset sinen lip
in svln deste ringer | chlagen waetlichiv wip
nv saget mir brvder danchwart | wi sit ir so rot
ich wene ir von vinden | lidet groze not
ist er inder ime lande | derz iv hat getan
in en nert der vbel tivfel | ez mvz im an sin leben gan
dv sihest mich wol gesvnden | min wat ist blvtes naz
von anderr manne wunden | ist mir geschehen daz
der ich also manegen | hivte han erslagen
ob ich es swern solde | ine chvndiz nimmer gesagen
er sprach brvder danchwart | so hvetet vns der tver
vnde lat der hivnen einen | chomen niht derfver
ich wil reden mit den recken | als vns des twinget not
vnser ingesinde | lit vor in vnverdienet tot
sol ich sin chameraere | sprach der chvene man
also richen chvenegen | ich gedienen chan
so pflige ich der stiegen | nach den eren min
den criemhilde degenen | chvnde leider niht gesin
mich nimt des michel wunder | sprach aber hagene
waz nv hinne rvnen | di hivnen degene
si waen liht des enbaeren | der an der tvr da stat
vnt div hovemaere | gesaget den bvergonden hat
ich han vernomen lange | von criemhilde sagen
daz si ir herceleide | wold niht vertragen
nv trinchen wir di minne | vnde gelten skveneges win
der ivnge vogt der hivnen | der mvz der erste sin
do slvch daz chint ortlieben | hagen der helt gvt
daz im gegen der hende | ame swerte vloz daz blvt
vnt daz dem chvenege | daz hovbet spranch in di shoz
do hvb sich vnder degenen | ein mort vil grimmech vnde groz
darnach slvg er dem magtzogen | einen swinden slach
mit beiden sinen henden | der des chindes pflach
daz im daz hovbet schiere | vor dem thisse nider lach
ez was ein iamerlichez lon | daz er dem magtzogen wach
er sach vor eceln thisse | einen spilman
hagen in sinem zorne | gahen dar began
er slvch im vf der videlen | ab di zeswen hant
daz habe dir ce botschepfte | in der bvrgonden lant
so we mir miner hende | sprach werbel der spilman
her hagen von tronege | waz het ich iv getan
ich chom vf groze triwe | in iwerr herren lant
wi chlinge ich nv di done | sit ich verlorn han di hant
hagen geahtet ringe | gevidelte er nimmer mer
do frvmt er in dem hvse | div mortgrimmen ser
an den eceln rechen | der er so vil erslvch
do braht er in dem hvse | livtes ce tode genvch
volker der vil snelle | von dem thisse spranch
sin videlboge im lvt | an siner hende erchlanch
do videlte vngefvge | gvntheres spilman
hey waz er im ce viende | der chvenen hivnen gewan
ovch sprvngen von den thissen | di drie chvenege her
si woldenz gerne scheiden | e daz shaden geshaehe mer
si ne mohtenz mit ir sinnen | do niht vnderstan
do volker vnde hagene | so sere wueten began
do sach der vogt von rine | vngescheiden den strit
do slvch der fvrste selbe | vil manige wunden wit
dvrch di liehten ringe | den vianden sin
er was ein helt cen handen | daz tet er groezliche schin
do chom ovch zv dem strite | der starche gernot
ia frvmte er der hivnen | vil manegen helt tot
mit einem sharpfem swerte | daz gab im rvedeger
den eceln rechen | tet er div groezlichen ser
der ivnge svn vrovn vten | zv dem strite spranch
sin waffen herlichen | dvrch di helm erchlanch
den eceln recken | vzer hivnen lant
da tet vil michel wunder | des chvenen giselheres hant
swi frvm si alle waeren | di chvnege vnd alle ir man
doch sach man vor in allen | giselheren stan
gegen den vianden | er was ein helt gvt
er frvmt da mit wunden | vil manegen vallen in daz plvt
ovch werten sich vil sere | di eceln man
do sach man di geste | hohwende stan
mit den vil liehten swerten | dvrh des chveneges sal
do horte man allenthalben | von wuffe grozen schal
do wolden di darvz | zir frivnde sin darin
di namen an den tvernen | vil chleinen gewin
do waeren di darinne | vil gerne fver den sal
danchwart liez ir deheinen | di stiegen vf vnde ovch ce tal
des hvb sich vor dem tvrne | vil starcher gedranch
vnde ovch von den swerten | grozer helmechlanch
des chom der chvene danchwart | in eine groze not
daz besorgete sin brvder | als im sin triwe daz gebot
vil lvte rief do hagene | voelkeren an
seht ir dort geselle | minen brvder stan
vor hivnisschen recken | vnder starchen slegen
vrivnt nert mir den brvder | e wir vliesen den degen
daz tvn ich sicherlichen | sprach der spilman
er begonde videlende | dvrch den palas gan
ein hertez swert im ofte | an siner hende erchlanch
di recken von dem rine | im sageten grozlichen danch
volker der chvene | zv danchwarten sprach
ir habt erlitten hivte | vil grozen vngemach
mich bat iwer brvder | dvrch helfe zv ziv gan
welt ir nv sin darvze | so wil ich innerthalben stan
danchwart der snelle | stvnt vzerthalp der tver
er werte in ir stiege | swaz ir chom darfver
des horte man waffen hellen | den helden an der hant
sam tet ovch innerthalben | volker von bvrgonden lant
der chvene videlaere | rief veber di menege
der sal ist wol beslozen | min vrint her hagene
ia ist also verschranchet | div eceln tver
von zweir helde handen | den gent wol tvsent rigel fver
do von tronege hagene | di tver sah so behvt
den schilt warf do ce rvke | der maere helt gvt
do begond er erste rechen | daz im was getan
do heten sine viande | cem lebene deheiner slahte wan
do der vogt von rine | reht daz ersach
daz hagen der starche | so manegen helm brach
der chvenech der amelvnge | spranch vf eine banch
er sprach hie shenchet hagene | daz allerwirsiste tranch
der wirt het groze sorge | als im do daz gezam
waz man im lieber vrivnde | vor sinen ovgen nam
wande er vor sinen vinden | vil chvme da genas
er saz vil angestlichen | was half in daz er kvenech was
criemhilt div riche | rief dieterichen an
nv hilf mir ritter edele | mit dem leben dan
dvrch aller fversten tvgende | vzer amelvnge lant
wand erreichet mich hagene | ich han den tot an der hant
wi sol ich iv nv gehelffen | sprach her dieterich
edeliv chvneginne | nv sorge ich vmbe mich
ez sint so sere erzvernet | di gvntheres man
daz ich an disen ziten | gefriden niemen chan
neina herre dieterich | vil edel ritter gvt
laza hivte schinen | den tvgentlichen mvt
daz dv mir helfest hinnen | oder ich belibe tot
der sorge gie criemhilde | vil harte groezliche not
daz wil versvchen | ob ich iv gehelfen chan
wande ich in manegen ziten | nie gesehen han
so bitterlich erzvernet | so manegen ritter gvt
ia sah er dvrch di helme | von swerten springen daz plvt
mit krapf begonde rvfen | der degen vzerchorn
daz sin stimme erlvte | alsam ein wisentes horn
vnt daz div bvrch vil wite | von siner crapft erdoz
div sterche dieteriches | was vnmaezliche groz
do gehorte gventher | rvffen disen man
in dem herten stvrme | losen er began
er sprach dieteriches stimme | ist in min ore chomen
ich waene im vnser degene | im haben etwaen hi benomen
ich sih in vf dem thisse | er winchet mit der hant
ir frivnt vnde mage | von bvergonden lant
gehabt vf des strites | lat hoeren vnde sehen
waz hi dem degene | von minen mannen si geschehen
do der kvenech gventher | bat vnde ovch gebot
si habten vf mit swerten | in des strites not
daz was gewalt vil grozer | daz da niemen slvch
ia vragete den von berne | der maere schiere genvch
er sprach vil edel dieterich | waz ist iv hi getan
von den minen vrivnden | willen ich des han
bvze vnde svne der | bin ich iv bereit
swaz iv iemen taete | daz waer mir innechlichen leit
do sprach der herre dieterich | mir ist niht getan
lat mich vz dem hvse | mit iwerem vride gan
von disem herten strite | mit dem gesinde min
daz wil ich sicherlichen | immer dienende sin
wi vliehet ir so schiere | sprach do wolfrat
ia hat der videlaere | di tver ni so verspart
wir entsliezen so wite | daz wir dar fver gan
nv swiget sprach her dieterich | ir habet den tivel getan
do sprach der kvenech gventher | erlovben ich iv wil
fvret vze dem hvse | lvecel oder vil
ane mine vinde | di svln hi bestan
si hant mir hi cen hivnen | so rehte leide getan
do er daz gehorte | vnder arme er besloz
di edeln kveneginne | der sorge div was groz
do fvrt er anderthalben | eceln mit im dan
ovch mit dieteriche | sehs hvndert waetlicher man
do sprach der margrave | der edel rvedger
sol aber vzem hvse | iemen chomen mer
di iv doch gerne dienen | daz lazet vns vernemen
so sol ovch vride staeter | den gvten vienden gezemen
des antwurte giselher | von bvrgonden lant
vride vnde svne | si iv von vns bechant
sit ir sit triwen staete | ir vnde iwer man
ir svlt vnangestlichen | mit iwern vrivnden hinnen gan
do rvedeger der herre | gervmete den sal
fvnfhvndert oder mere | im volgeten veber al
der von baechelaren | vrivnt vnde siner man
von dem chvenege rvedeger | schaden grozen sit gewan
do sach ein hivnen recke | eceln gan
bi dieteriche nahen | genozen wold er sin han
dem gap der videlaere | einen solhen slach
daz im vor eceln fvzzen | daz hovbet schiere gelach
do der wirt des landes | chom fver daz hvs gegan
do chert er sich hin widere | vnde sach volkeren an
owe mir dirre geste | dice ist ein grimmigiv not
daz alle mine recken | svln vor in wesen tot
ach we der hohgezite | sprach der chvenech her
da vihtet einer inne | der heizet voelker
als ein eber wilde | vnde ist ein spilman
ich danches minem heile | daz ich dem tivel entran
sine leiche lvtent vbele | sine zvege di sint rot
ia vellent sine doene | vil manigen helt tot
ine weiz niht waz vns wize | der selbe spilman
wand ich gast ni deheinen | so rehte leiden gewan
si heten di si wolden | lazen fver den sal
do hvb sich innerthalben | ein grozlicher schal
di geste sere rachen | daz in e geschach
volker der vil chvene | hey waz er helme cerbrach
sich cherte gegen dem schalle | gventher der kvenech her
hoert ir doene hagene | di dort volker
videlt mit den hivnen | swer zv dem tvrn gat
ez ist ein roter anstrich | den er ce dem videlbogen hat
mich riwet ane maze | so sprach hagene
daz ich ie gesaz in dem hvse | vor dem degene
ich was sin geselle | vnde ovch er der min
vnd chome wir immer wider heim | daz svln wir noch mit triwen sin
nv schowe kvenech here | volker ist dir holt
er dienet vlizechliche | din silber vnt din golt
sin videlboge im snidet | dvrch den herten stal
er brichet vf den helmen | div liehte schinenden mal
ine gesach nie videlaere | so herlichen stan
als der degen volker | hivte hat getan
di sinen leiche hellent | dvrch helme vnd rant
ia sol er riten gutiv ross | vnde tragen herlich gewant
swaz der hivnen mage | in dem sal was genesen
der en was nv deheiner | darinne me genesen
des was der schal geswiftet | daz niemen mit in streit
div swert von handen legeten | di chvenen recken gemeit