Anderthalp des rines | sach man mit manigen sharn
den chvnich mit sinen gesten | zv dem stade varn
ovch sah man da bi zovme | leiten manige meit
di si enpfahen solden | di waren alle bereit
do di von islande | cen sehffen chomen dan
vnt ovch von nibelvngen | di sifrides man
si gahent zv dem lande | vmmvezech wart ir hant
da man des chvniges vrivnde | des stades anderthalben vant
nv hoeret ovh disiv maere | von der chvnegin
vten di richen | wi si div magedin
frvmte von der bvrge | dar si do selbe reit
da gewan ein ander chvnde | vil manich riter vnt meit
der herzoge gere | crimhilt zvomte dan
niwar fver daz bvrgetor | sifrit der chvene man
der mvst ir fverbaz dienen | si was ein shone chint
des wart im wol gelonet | von der ivnchvrowen sint
ortwin der chvne | bi vrov vten reit
vil gesellechlichen | manich riter vnd meit
ce so grozem antpfange | des wir wol mvegen iehen
wart nie so vil der vrowen | bi einander gesaehen
vil manich bvhvrt richer | wart da getriben
von helden loblichen | niht wol daz waere beliben
vor crimhilt der vil shonen | zv den schiffen dan
do hvp man von den moeren | manige vrowen wolgetan
der chvnich was chomen veber | vnt manich werder gast
hei waz starcher sheffte | vor den vrowen brast
man hort da hvrtechlichen | von schilden manigen stoz
hey waz richer pvkelen | vor gedrange lvt erdoz
di vil minnechlichen | stvnden an der habe
gvnther mit sinen gesten | gie von den shiffen abe
er fvrte prvnhilden | selb an siner hant
da lvhte wider einander | vil lieht stein vnt gewant
mit vil grozen zvehten | vrov crimhilt do gie
do si vrovn prvnhilden | von ir gesinde enpfie
man sach da shapel rvcken | mit liehten henden da
si sich chvsten beide | daz wart dvrch zvht getan
do sprach gezogenliche | crimhilt daz maegedin
ir svlt zv disen landen | vns willechomen sin
mir vnt miner mvter | vnt allen di wir han
der getriwen frivnde | do wart nigen getan
di vrowen sich beviengen | mit armen dike hie
so minnechlich enpfahen | gehorte man noch nie
so di vrowen baeide | der brvete taten chvnt
vrov vote vnt ir tohter | di chvsten dicke ir sovzen mvnt
do frov prvnnhilt | vol chom vf den sant
si wart vil minnechlichen | genomen bi der hant
von waetlichen recken | manich wip wolgetan
man sach di schonen maegede | vor vrovn prvnnhilde stan
e daz ir grvz ergienge | daz was ein lange stvnt
ia wart da gechvsset | manich rosevarwer mvnt
noch stvnden bi einander | di chvniges tohter rich
daz liebte an ce saehene | vil manigem recken lobelich
do spaehten mit den ovgen | di e horten iehen
daz si also shones | niht mer haeten gesaehn
so di vrowen beide | des iach man ane lvge
ovch chos man an ir libe | da dehaeiner slahte trvge
di vrowen spaehen chvnden | vnt minnechlichen lip
di lobten dvrch ir shoene | daz gvntheres wip
do sprachen da di wisen | di haeten iz baz gesaehen
man moehte crimhilden | vor vrovn prvnnhilden iehen
wider einander wol giengen | magt vnt wip
man sach da vol gecieret | vil manigen shonen lip
da stvnden siden hvetten | vnd manech rich gcelt
der was gar erfvellet | vor wormez daz velt
vor des chvneges magen | wart dringen da getan
do hiez man prvnnhilde | vnt criemhilde gan
vnt mit in alle di vrowen | da man schate vant
da brahten si di daegene | vzer bvrgvnden lant
nv waren ovch di geste | ce rosse alle chomen
vil manich richiv tiost | dvrch shilt wart genomen
daz velt begonde stivben | sam ob al daz lant
mit lovge waer erbrvnnen | da wurden helde wol bechant
des da di recken pflagen | daz sach da manich meit
mich dvnchet daz her sifrit | mit sinen daegen reit
vil manige widerchaere | fver di hvetten dan
er fvrt der nibelvnge | tvsent waetlicher man
do chom von tronege hagene | als im der wirt geriet
den bvorhvrt minnechliche | do der helt geshiet
daz si vngestovbet liezzen | div vil schonen chint
des wart do von den gesten | gevolget gvetliche sint
do sprach der herre gernot | div ros lazet stan
vnz ez beginne chivelen | so svl wir anevan
dienen shonen wiben | fvr den palas wit
so der chvenich welle riten | daz ir vil bereite sit
do der bvhvrt was cergangen | veber al daz velt
do giengen chverzewilen | vnder manich gecelt
di ritter zv den vrowen | vf hoher vrevden wan
da vertriben si di stvnde | vnz si wolden riten dan
vor abendes nahen | do div svnne nidergie
vnt ez begonde chvolen | niht langer man daz lie
sich hvop gegen der bverge | manich man vnt wip
mit ovgen wart getrivtet | vil maniger shonen vrowen lip
da wart von gvten helden | vil chleider ab geriten
von den hochgemveten | nach des landes siten
vnze fvr den palas | der chvnich niderstvnt
da wart gedient den vrowen | so helde hochgemvete tvnt
do wurden ovch geshaeiden | di richen chvnegin
vrov vote vnt ir tohter | di giengen beide hin
mit ir ingesinde | in ein vil witez gadem
do horte man allenthalben | ce vrevden grozen chradem
gerihtet wart daz gesidele | der chvnich wolde gan
ce tisshe mit den gesten | do sach man bi im stan
di shonen prvnnhilde | crone si do trvch
in des chveneges lande | ia was si rich genvch
vil manich hergesidele | mit gvten tavelen bereit
von spise wart gesezet | als vns ist geseit
des si da haben solden | wi wenech des gebrast
do sach man bi dem chvnege | vil manigen herlichen gast
des wirtes chameraere | in becken von golde rot
daz wazer fvr trvogen | des waere lvcel not
ob iv daz iemen sagte | daz man diente baz
ce fvrsten hochgecite | ich wolte niht gelovben daz
e daz der vogt von rine | wazer do genam
do tet der herre sifrit | als im do gezam
er mant in siner triwe | wes er im veriach
e daz er prvnnhilt | da heime in islande sach
er sprach ir svlt gedenchen | des mir swuor iwer hant
swenne vrov prvnnhilt | choeme in diz lant
ir gaebet mir iwer swester | wa sint di eide chomen
ich han an iwer reise | michel arbeit genomen
do sprach der chvnich cem gaste | ir habet mich reht ermant
ia ne sol niht meinaeide | werden des min hant
ich wil iz iv fvegen | so ich allerbeste chan
do hiez man criemhilde | ce hove fver den chvnich gan
mit ir vil schonen maegden | si chomen fver den sal
do spranch von einer stiege | giselher ce tal
nv haeizet widerwenden | disiv maegedin
niwan min swester eine | sol bi dem chvnege sin
do braht man criemhilde | da man den chvnich vant
do stvnden ritter edele | von maniges fversten lant
in dem sal witen | man hiez si stille stan
do was div vrov prvnnhilt | wol hin vnz an den tissch gegan
do sprach der kvnich gvnther | swester vil gemeit
dvrch dine selbe tvgende | lose minen eit
ich swur dir einen recken | vnt wirdet der din man
so hastv minen willen | mit vil grozen triwen getan
do sprach div maget vil edele | vil lieber brvder min
ir svlt mich niht pflaegen | ia wil ich immer sin
swi ir mir gebietet | daz sol sin getan
ich wil in loben gerne | den ir mir herre gebet ce man
von lieber ovgenblicke | wart sifrit varwe rot
ce dienste sich der recke | vron criemhilde bot
man hiez si zv einander | an einen rinch do gan
man vragte ob si gerne naeme | den vil vaetlichen man
in magtlichen zvehten | shamte si sich ein teil
iedoch was gelvcke | vnt sifrit vil geil
daz si in niht versprechen | wolde al da cehant
ovch lobte si ce wibe | der edel chvenich von niderlant
do er si gelobte | vnt ovch in div meit
gvetlich vmbevahen | was da vil bereit
von sifrides armen | daz minnechliche chint
von helden wart gechvesset | div shone crimhilt sint
sich teilte daz gesinde | also daz geshah
an daz gegensiedele | man sifride sah
mit criemhilde sitcen | dar diente manich man
man sach di niebelvnge | mit samt sifride gan
der chvnich was gesezen | vnt brvennhilt div meit
do sah si criemhilde | do ne wart nie so leit
bi sifride sitzen | weinen si began
ir vielen heize traehene | vber liehtiv wange dan
do sprach der wirt des landes | vil liebiv vrowe min
warvmbe lat ir trveben | vil liehter ovgen shin
ir mvget ivch vrevn balde | iv ist vndertan
min lant vnt mine bvrge | vnt manich waetlicher man
ich mach wol balde waeinen | sprach div shoniv meit
vmb dine svester | ist mir von hercen leit
di sihe ich nahen sitzen | dem eigenholden din
daz mvz ich imer weinen | sol si also verdaerbet sin
do sprach der chvnich gvnther | ir mvegt wol stille dagen
ich wil iv zandern ziten | disiv maere sagen
warvmb ich mine swester | sifride han gegaeben
ia mach si mit dem recken | immer vrolichen laeben
si sprach mich iamert immer | ir shone vnt ovch ir zvht
wess ich war ich mohte | ich haete gerne flvht
daz ich iv nimmer wolde | geligen nahen bi
irn saget mir wavon criemhilt | div sifrides wine si
do sprach der chvnich edele | ich tvn iz iv wol bechant
er hat als wol bverge | als ich vnt witiv lant
daz wizet sicherliche | er ist ein chvnich rich
darvmb gan ich im ce minnen | di schonen magt lobelich
swaz ir der chvnich sagete | si hete trveben mvt
do gahte von den rossen | vil manich ritter gvt
ir bvhvrt wart so herte | daz al div bvrch erdoz
den wirt bi sinen gesten | vil harte sere verdroz
er dahte er laege sanpfer | der schonen vrowen bi
do was er des gedingen | niht gar in hercen vri
im mvse von ir schvlden | liebes vil geshaehen
er begonde vrivntlichen | an vrovn prvnhilde saehen
ir ritterschapf di geste | bat man abelan
der chvnich mit sinem wibe | ce bette wolde gan
vor des sales stigen | gesamenten si sich sit
criemhilt vnt prvnnhilt | noch was iz an ir beider nit
do chom ir ingesinde | di ne svmten sich des niht
ir richen chamaeraere | brahten in div lieht
sich teilten do di recken | der zweir chvnige man
do sach man vil der daegene | danne mit sifride gan
die herren chomen beide | da si solden ligen
do gedaht ietslicher | mit minnen angesigen
den minnechlichen vrowen | daz sempftet in den mvt
sifride chverzewile | div wart vil grozliche gvt
do der herre sifrit | bi criemhilde lach
vnt er so minnechliche | der ivnchvrowen pflach
mit sinen edelen minnen | si wart im so sin lip
er naeme fvr si eine | niht tvsent andriv wip
ich sag iv niht mere | wi er der vrowen pflach
nv horet disiv maere | wi gvnther gelach
bi vrovn prvnnhilde | der ciere daegen
er haete dicke sampfter | bi andern wiben gelaegen
daz volch was im entwichen | vrowen vnt man
do wart div chemenate | vil balde zv getan
er wande er solde trivten | ir vil minnechlichen lip
ia was iz nach vnnahen | e si wurde sin wip
in sabenwizem hemede | si an daz bette gie
do daht der ritter edele | nv han iz alliz hie
des ich ie da gert | in allen minen tagen
si mvst im von ir shoene | von grozen schvlden wol behagen
div lieht begonde bergen | des edeln chvniges hant
do gie der daegen chvene | da er di vrowen vant
er leite sich ir nahen | sin vrevde div was groz
di vil minnechlichen | der helt mit armen vmbesloz
minnechlich trivten | des chvnd er vil began
ob in div edele vrowe | hete lazzen daz getan
da zvrnde si so sere | daz in gemvete daz
er wande vinden frivnde | do vant er vintlichen haz
si sprach ritter edele | ir svlt iz lazen stan
des ir da habet gedingen | ian mag es niht ergan
ich wil noch magt beliben | ir svlt wol merchen daz
vnz ich div maer erfinde | do wart ir gvnther gahaz
do rang er nach ir minne | vnt cerfvrt ir div chleit
do greif nach einem gvrtel | div herlichiv meit
daz was ein starcher porte | den si vmb ir siten trvch
do tet si dem chvnige | grozer leide genvch
di fvoze vnt ovch di hende | si im cesamne bant
si truoch in ceinem nagel | vnt hiench in an di want
do er si slaffes irrite | di minne si im verbot
ia het er von ir creffte | vil nach gewunnen den tot
do begond er vlegen | der meister wande sin
nv loeset min gebende | vil edliv chvnegin
ine truwe iv doch shoniv vrowe | nimmer an gesigen
vnt sol ovch harte selten | iv so nahe mer geligen
si ne rvchte wi im waere | want si vil sanfte lach
dort mvst er allez hangen | di naht vnz an den tach
vnz der liehte morgen | dvrh div venster shein
ob er ie crapft gewunne | div was an sinem libe chlein
nv sagt mir her gvnther | ist iv daz iht leit
ob ivch gebvnden fvnden | sprach div shone meit
di iwern chameraere | von einer vrowen hant
do sprach der ritter edele | daz wurd iv vebele bewant
ovch het ih es wenich ere | sprach der snelle man
dvrch iwer selber tvgende | nv lat mich zv iv gan
sit daz iv mine minne | sint also starche leit
ich sol mit minen henden | nimmer rveren iwer chleit
do losete si im balde | vnt do sin vf verlie
wider daz bette | er zv der vrowen gie
er leite sich so verre | daz er ir schone wat
darnach vil selten rvrte | des wold ovch si do haben rat
do chom ovch ir gesinde | di brahten in niwiv chleit
der was in an den morgen | harte vil bereit
swi wol man da gebarte | trvrech was genvch
der herre von dem lande | swi er des tages crhone trvch
nach siten der si pflagen | vnt man dvrch reht begie
gvnther vnt prvnnhilt | niht langer daz en lie
si giengen zv dem mvnster | da man di messe sanch
dar chom ovch her sifrit | sich hvp da grozlich gedranch
nach chvnechlichen eren | was in dar bereit
swaz si da haben solden | ir chrone vnt ovch ir chleit
do wurden si gewihet | da daz was getan
do sach man alle si viere | vnder chrone vrolichen stan
vil ivnger swertdegen da namen | sehs hvndert oder baz
den chvnegin al ce den eren | ir svlt wol wizzen daz
sich hvp vil michel vrevde | in der bvrgende lant
man horte da scheffte hellen | an der swertdaegene hant
do sazen in den venstern | div schonen maegedin
si sahen vor in livhten | vil maniges schildes schin
do het sich gescheiden | der chvnich von sinen man
swes iemen ander pflaege | man sah den chvnich trvrende gan
im vnt sifride | vngelich stvnt der mvt
wol wesse waz im waere | der edel ritter gvt
do giench er zv dem chvnige | vragen er began
wi ist iv hint gelvngen | daz svlt ir mich nv wizen lan
do sprach der wirt ce dem gaste | ich han laster vnt shaden
want ich han den vbeln tivel | heim ce hvse geladen
do ich si wande minnen | vil sere si mich bant
si trvoch mich ceinem nagele | vnt hie mich hohe an di want
da hie ich angestliche | di naht vnz an den tach
e daz si mich embvnde | wi samfte si do lach
daz sol dir vrivntliche | vf genade sin gechleit
do sprach der starche sifrit | ez ist mir werliche leit
des bringe ich dich wol innen | vnt lezestv iz ane nit
ich shaffe daz si hintz | so nahe bi dir gelit
daz sie dich ir minne | gesvmet nimmer mer
der rede was do gvnther | nach sinen arbeiten her
do sprach der herre sifrit | dv maht wol genesen
ich wene vns vngeliche | hinat si gewesen
mir ist din swester crimhilt | lieber danne der lip
ez mvz div vrowe prvnnhilt | noch hinat werden din wip
er sprach ich chvm noch hinte | ce der chemenaten din
also tovgenlichen | in der tarnkappen min
daz sich miner liste | mach niemen wol versten
so la di chameraere | vz zv ir herberge gen
so lessche ich den chinden | div lieht an der hant
daz ich si darinne | dabi si dir bechant
daz ich dir gerne diene | so twinge ich dir din wip
daz dv si hinte minnest | oder ich verlivse minen lip
ane daz dv iht trvetest | sprach der chvnich do
di mine lieben vrowen | anders pin ich es vro
so tv ir swaz dv wellest | vnt naemest ir den lip
daz sold ich wol verchiesen | si ist ein vreislichez wip
daz nim ich so sprach sifrit | vf di triwe min
daz ich ir niht en minne | div shone swester din
div ist mir vor allen | di ich noch ie gesach
vil wol gelovbte der chvenich gvnther | daz sifrit gesprach
da was von kvrcewile | vrevde vnt not
bvhvrt vnt shallen | allez man verbot
da di vrowen solden | gegen dem sale gan
do hiezen di kameraere | di livte von dem wege stan
von rossen vnt von livten | gervmet wart der hoff
der vrowen ietsliche | di fvrt ein bissoff
do si vor den chvnegen | ce tissche solden gan
in volgete an daz gesidele | vil manich waetlicher man
der chvnich in gvtem wane | do vrolichen saz
daz im gelobte sifrit | wol daht er ane daz
der eine tach in dvhte | wol drizech tage lanch
an siner vrowen minne | stvnt aller sin gedanch
er erbeite chvme | daz man von tisshe gie
di schonen prvnnhilde | man do chomen lie
vnt ovch vrovn crimhilde | bede an ir gemach
hey waz man sneller daegne | vor den chvnegen sach
sifrit der herre | vil minnechlichen saz
bi sinem wibe | mit vrevden ane haz
si trvte sine hende | mit ir vil wizzer hant
vnze er ir vor den ovgen | si ne wesse wenne verswant
do si mit im spilte | vnt sis niht mer en sach
zv sinem gesinde | div chveneginne sprach
mich hat des michel wunder | wa der chvnich si bechomen
wer hat im di sinen hende | vz den minen genomen
di rede si lie beliben | do was er hin gegan
da er vil chameraere | mit den liehten vant stan
div begond er lehssen | den kinden an der hant
daz er waere sifrit | daz was gvnther bechant
wol wesse er waz er wolde | do hiez er dannen gan
maegede vnt vrowen | do daz was getan
der riche chvnech selbe | do besloz di tver
vil starcher rigel zwene | warf er snelle darfvor
div lieht verbarch er schiere | vnder di bette wat
eines spils begonde | des was do niht rat
sifrit der vil starche | vnt ovch div vil schoniv meit
daz was dem chvnige gvnther | beidiv lip vnt leit
sifrit der leit sich nahen | der ivnchvrowen bi
si sprach nv lat iz gvnther | als liep als ich iv si
daz ir iht arbeite | lidet alsam e
sit getet div vrowe | dem chvnen sifride we
do hal er sine stimme | daz er niht en sprah
gvnther wol horte | swi er sin niht en sah
daz heimlicher dinge | von in da niht geschach
si heten an dem bette | vil harte chleinen gemach
er gebarte sam ez waere | gvnther der chvnich rich
er vmbsloz mit armen | di magt lobelich
si warf in vz dem bette | da bi vf eine banch
daz im sin hovbt lvte | vf einem schamel erclanch
wider vf mit crepffen | spranch der chvne man
er wold iz baz versvchen | do er des began
daz er si wolde twingen | darvmbe wart im vil we
solech wer von deheiner vrowen | div waene immer mer erge
do er niht wold erwinden | div maget vf do spranch
ir en svlt mir niht cerfveren | min hemde so blanch
ir sit vil vngefvege | daz sol iv werden leit
des bringe ich ivch wol innen | sprach div waetlichiv meit
si besloz mit armen | den tiwerlichen daegen
do wold si in gebvnden | alsam den chvnich legen
daz si an dem bette | mohte haben gemach
daz er ir di wat cerfvrte | div vrowe iz grozlichen rach
waz half sin groziv sterche | vnt ovch sin groziv crapft
si erceigete dem degene | ir libes meisterschapft
si trvch in mit gewalte | daz mvs et also sin
vnt drvcht in gevoge | zwisschen di want vnd ein schrin
owe daht der recke | sol ich nv minen lip
von einer magt verliesen | so mvgen elliv wip
hernach immer mere | tragen gelffen mvt
gegen ir manne | div ez svs nimmer getvt
der chvnich ez wol horte | er angestete vmb den man
sifrit zvrnte sere | shamen er sich began
mit vngefveger crepfte | sazt er sich wider
er versvchtez angestiliche | an vrovn prvnnhilde sider
den chvnich ez dvhte lange | e er si betwanch
si drvcht im sine hende | daz vz den nageln sprach
daz plvt im von ir crepfte | daz was dem helde leit
sit braht er an ein lovgen | di vil herlichen meit
ir vngefveges willen | des si e da iach
der kvnich iz allez horte | swi er niht en sprach
er druchtes an daz bette | daz si vil lvte schre
ir taten sine crepfte | harte grozlichen we
do greif si hinz ir siten | da si den porten vant
vnt wolt in han gebvnden | do wert ez so sin hant
daz ir div lid ercrachten | vnt ovch al der lip
des wart der strit gescheiden | do wart si gvntheres wip
si sprach chvnich edele | dv solt mich laeben lan
ez wirt vil wol versvenet | swaz ich dir han getan
ich en gewer mich nimmer maere | der aedelen minne din
ich han daz wol erfvnden | daz dv chanst vrowen meister sin
sifrit stvnt dannen | ligen lie er di meit
sam er von im ziehen | wolde vil gar siniv chleit
er zoch ir abe ir hende | ein gvldin vingerlin
daz si des nie wart innen | div edle chvnegin
darzv nam er ir gvrtel | daz was ein porte gvt
ine weiz ob er daz taete | dvrh sinen hohen mvt
er gab iz sinem wibe | daz wart im sider leit
do lagen bi einander | gvnther vnt div schoniv meit
er pflach ir minnechlichen | als im daz gezam
do mvst si verchiesen | ir zorn vnt ovch ir sham
von siner heimliche | si wart ein lvocel bleich
hey waz ir von der minne | ir grozen crepffte entweich
do ne was ovch si niht staercher | dann ein ander wip
er trvte minnechliche | den ir vil shonen lip
ob siz versvchte maere | waz chvnde daz vervan
daz het ir allez gvnther | mit sinen minnen getan
wi rehte minnechliche | si do bi im lach
mit vrivntlicher liebe | vnz an den liehten tach
nv was der herre sifrit | wider vz gegan
da er wol wart entpfangen | von einer vrowen wolgetan
er vnderstvnt ir vrage | der si haete gedaht
er hal si sit vil lange | daz er ir haete braht
vnz daz si vnder chrone | in sinem lande gie
swaz er ir gaeben solde | wi lvcel erz beliben lie
der wirt wart an dem morgen | verrer baz gemvt
danne er davor waere | des wart div vrevde gvt
in allem sinem lande | von manigem edlem man
di er ce hvse ladete | den wart vil dieneste getan
div hohzit do waerte | vnz an den viercehenden tach
daz in al der wile nie | der shal gelach
von allerhende vrevden | der iemen solde pflaegen
do wart des chvneges choste | vil harte hohe gewaegen
des edelen wirtes mage | als ez der chvenich gebot
den gaben dvrch sin ere | chleider vnt golt vil rot
ross vnt darzv silber | vil manigem vremdem man
di da gabe gerten | di shieden vrolichen dan
sifrit der herre | vzer niderlant
mit tvsent sinen mannen | alliz ir gewant
daz si ce rine brahten | wart alliz hin gegaeben
vnt ovch div ross mit saetelen | si chvnden herliche leben
e daz man di riche gabe | alle da verswanch
di wider ce lande wolden | di dvhte des ce lanch
ez en wart nie geste | maere baz gepflaegen
so endete sich div hohzit | daz wolde gvnther der daegen